text: Rakennussuojeluesityksen tekeminen Milloin lakia rakennusperinnön suojelemisesta käytetään Lakia rakennusperinnön suojelemisesta käytetään ensisijaisesti asemakaavoitetun tai kaavoitettavaksi tarkoitetun alueen ulkopuolella. Kaavoitetulla alueella rakennussuojelu toteutetaan yleensä maankäyttö- ja rakennuslain nojalla. Jos rakennuksen säilymistä ei voida riittävästi turvata tai rakennuksella on huomattavaa valtakunnallista merkitystä, käytetään lakia rakennusperinnön suojelemisesta. Tämä koskee esimerkiksi rakennuksia, joissa on arvokkaat sisätilat. Kuka suojeluesityksen saa tehdä Suojeluesityksen saa tehdä rakennuksen omistaja, valtion viranomainen, kunta, maakuntaliitto tai rekisteröity yhteisö, joka toimii kohteen sijaintipaikkakunnalla ja jonka toimialaan kuuluu kulttuuriperinnön vaaliminen. Miten suojeluesitys tehdään Suojeluesitys tehdään kirjallisesti ja siinä on oltava tiedot rakennuksesta, sen sijaintipaikasta ja omistajasta sekä perustelut suojeluesitykselle. Perusteluina voidaan käyttää esimerkiksi rakennuksen ikää, ulkoasun/sisätilojen säilyneisyyttä tai rakennuksen merkittävää asemaa osana historiallista kokonaisuutta tai kulttuurimaisemaa. Esitykseen kannattaa liittää perusteluja selventäviä karttoja, kuvia tai asiakirjajäljennöksiä. Jos esityksen tekijänä on rekisteröity yhteisö, esitykseen tulee liittää ote yhdistysrekisteristä. Suojeluesitys osoitetaan sille elinkeino-, liikenne- ja ympäristökeskukselle, jonka toimialueella kohde on. Elinkeino-, liikenne- ja ympäristökeskus voi myös omasta aloitteestaan ryhtyä toimenpiteisiin rakennuksen suojelemiseksi. Ohjeita ja lisätietoja rakennussuojeluesityksestä antavat elinkeino-, liikenne- ja ympäristökeskusten kulttuuriympäristövastaavat. Museovirasto antaa lausunnon, elinkeino-, liikenne- ja ympäristökeskus päättää Elinkeino-, liikenne- ja ympäristökeskus voi kieltää kohteen arvoa vaarantavat toimenpiteet, kuten purkamisen (vaarantamiskielto). Kiellon yhteydessä omistaja voidaan velvoittaa ryhtymään tarpeellisiin suojaamistoimenpiteisiin rakennuksen suojelun turvaamiseksi. Vaarantamiskielto on voimassa kunnes suojelua koskeva asia on lainvoimaisesti ratkaistu, ellei toisin määrätä. Elinkeino-, liikenne- ja ympäristökeskuksen on käsiteltävä suojelua koskeva asia kahden vuoden kuluessa kiellon antamisesta. Museovirasto antaa lausunnon ja tarvittaessa ehdotukset suojelumääräyksiksi elinkeino-, liikenne- ja ympäristökeskuksille. Tämän lisäksi elinkeino-, liikenne- ja ympäristökeskus pyytää kunnalta ja omistajalta tai haltijalta lausunnon. Saatujen lausuntojen ja mahdollisten neuvottelujen jälkeen elinkeino-, liikenne- ja ympäristökeskus joko määrää kohteen suojeltavaksi tai hylkää suojeluesityksen. Jos kohde määrätään suojeltavaksi, elinkeino-, liikenne- ja ympäristökeskus alistaa päätöksensä ympäristöministeriön vahvistettavaksi. Elinkeino-, liikenne- ja ympäristökeskuksen hylkäävä päätös puolestaan tulee heti lainvoimaiseksi, ellei siitä valiteta. Ympäristöministeriö vahvistaa päätöksen Ympäristöministeriö joko vahvistaa tai jättää vahvistamatta elinkeino-, liikenne- ja ympäristökeskuksen suojelupäätöksen. Vahvistamatta jättäminen saattaa johtua esimerkiksi siitä, että olosuhteet päätöksen jälkeen ovat olennaisesti muuttuneet. Ministeriö hankkii ennen päätöksen tekemistä tarvittavat lausunnot. Ministeriön päätöksestä voi valittaa korkeimpaan hallinto-oikeuteen. Lisätietoja Hallitussihteeri Anna Simola puh. 040 8092 052, firstname.lastname@example.org Erityisasiantuntija Tuija Mikkonen puh. 0400 143 970, email@example.com


source: fineweb

text: Ostoskorisi on tyhjä - Täysi-ikäisyyden luokitusmerkintää käytetään, kun pelissä esitetty väkivalta on luonteeltaan törkeää ja/tai tietyntyyppistä. Törkeää väkivaltaa on vaikea määritellä, sillä näkemykset voivat monesti olla hyvin erilaisia, mutta yleisesti katsoen se voidaan määritellä väkivallaksi, joka herättää katsojassa vastenmielisyyttä. - Online Game. Left 4 Dead 2 (Xbox 360) Xbox 360 Toimitusluokka A € 2.95 Left 4 Dead 2 on jatko-osa erinomaisesti myyneelle ja kriitikoilta hyvät arvosanat saaneelle yhteispelihitille Valvelta, Half-Lifen, Portalin, Team Fortressin ja Counter-Striken tekijöiltä. Left 4 Dead 2:sta tulee yksi tämän vuoden parhaiten myyvistä peleistä ja tulevien yhteistyötoimintapelien vertailukohta. Peli lisää palkittuun L4D-pelityyliin lähitaistelun, aseina mm. moottorisaha, paistinpannu, kirves ja baseballmaila. Ensimmäistä kertaa nähtävä AI Director 2.0 vie L4D:n dynaamisen pelattavuuden uudelle tasolle. Pelin kulkua ohjaava tekoäly voi nyt muuttaa säätehosteita, maailman esineitä ja kulkureittejä sen lisäksi, että vihollismäärä, tehosteet ja äänet sovitetaan pelaajien suoritukseen. Lopputuloksena syntyy ainutlaatuinen pelikokemus, joka sovitetaan erikseen jokaiselle pelikerralle yksilöllisten haasteiden ja tyydyttävän pelikokemuksen aikaansaamiseksi. Uusien selviytyjien, pomozombien, aseiden ja esineiden myötä Left 4 Dead 2 on myös paljon suurempi peli kuin alkuperäinen. Yhteistyökampanjoita on enemmän, Versus-kampanjoita on enemmän ja Survival-tilan karttoja on enemmän julkaisupäivänä, ja paljon muuta. Left 4 Dead 2 sijoittuu suunnilleen samaan aikaan kuin alkuperäinen - pian suurimman osan väestöstä erilaisiksi zombimutanteiksi muuttaneen epidemian puhkeamisen jälkeen. Pelaajat ottavat neljän uuden "selviytyjän" roolit, joista jokaisella on oma persoonallisuutensa ja uutta dialogia. Peli vie selviytyjät Yhdysvaltojen kaakkoisosien läpi - Georgian Savannahista suomaille ja sieltä New Orleansin French Quarterin kliimaksiin. AI Director 2.0 L4D:n ainutlaatuista pelattavuutta johti "AI Directoriksi" nimetty edistynyt teknologia, joka muokkasi vihollismäärää, tehosteita ja musiikkia pelaajien suorituskyvyn perusteella. L4D 2 sisältää "AI Director 2.0:n", joka laajentaa tekoälyn säätelykyvyn käsittämään kentän asettelun, maailman esineiden, säätilan ja valaistuksen eri vuorokaudenaikojen luomiseksi. Uudet lähitaisteluaseet Kirves, moottorisaha, paistinpannu, baseballmaila - näillä pääset zombien lähelle. Enemmän pelattavaa Heti julkaisun yhteydessä L4D 2 tarjoaa enemmän yhteistyökampanjoita sekä enemmän Versus-kampanjoita ja -karttoja kuin alkuperäinen L4D, ja myös Survival-tilan tuen suoraan paketista. Seuraa edistymistäsi Tilastot, ranking-listat ja palkinnot rohkaisevat yhteispelaamista Katso pelin traileri Info |Kategoria:||Toiminta, Online game, FPS, Kauhu||Kuvagalleria:| |Julkaisupäivä:||19-11-2009||Toimitusaika:||Väliaikaisesti loppu| |Tuotenumero:||3006941415||Valmistaja:||Valve Software| |Expansion pack:||Ei| Arviot Bloggaa Jos kommentoit ja linkität tähän artikkeliin blogissasi, merkintäsi linkitetään tähän. Ilmoita blogisi Twinglyyn, jotta voimme löytää sen.


text: Uutiset 17.9.2012 07:45 Honda CR-Z saa lisää voimaa Pariisin autonäyttelyn uutuuksiin kuuluu tehokkaampi Honda CR-Z, joka on muutenkin päivitetty. Honda on uudistanut urheilullista hybridiään, CR-Z:aa monin tavoin. Auton 1,5-litraisen bensiinimoottorin venttiilien ajoitusjärjestelmää ja moottorin ohjausjärjestelmää on kehitetty ja nyt moottori kehittää 5 kW aiempaa enemmän eli 89 kW. Lisäksi sähkömoottorin teho on nostettu kymmenestä viiteentoista kilowattiin. Nyt CR-Z:n suurin teho on 101 kW ja vääntömomentti 190 Nm (+16 Nm). Kun akuissa on vähintään 50 % virtaa, kuljettaja voi käyttää ohjauspyörään sijoitettua Plus Sport -nappia, joka antaa lisäannoksen voimaa. Keulalla on uudet LED-valot ja ulkonäköön on tehty muutenkin pieniä muutoksia. Uudistunut CR-Z tulee myyntiin vuoden 2013 puolella. Tekniikan Maailma |Lähetä kaverille||Tulosta| |Del.icio.us| - 1. - Ei vieläkään tullut tarpeeksi voimaa. 80-luvun 1,6dohc civic jättää tän mennen tullen,eikä kulutuksessakaan ole isoa eroa. - 2. - Tämä kuvaa hyvin tämn päivän innovaatioita. 80-luku oli ihan mukavaa aikaa sekin elettiin vahvasti vapaastihengittävien moottorien aikaa unohtamatta sen aikaisia turbomoottoreita jotka olivat nykymittapulla melko alkeellisia kun niitä verrataan nykyiseen moniturbotekniikkaan. - 3. - Onhan autojen painotkin nousseet 80-luvulta toisiin lukemiin. - 4. - Yhdessä dynotapahtumassa oli noita 1.6l Civiccejä 3kpl ja kaikista irtosi dynossa aika tarkalleen 150hv +-2, joka on mielestäni aika hyvin. Siihen nähden tämän auton lukemat eivät ole mitenkään häikäiseviä. - 5. - Tästähän oli jokin aika sitten myynnissä remmiahdettu versio briteissä, eli tehokkaampi tuote olisi jo olemassa, jos sitä haluttaisiin tuoda laajemminkin markkinoille. Ja tuo oli ihan Hondan oma valmiste, ei viristyspajan kyhäelmä. Eihän siinä, kyllähän noilla teho- ja vääntöarvoilla pitäisi liikenteen mukana pysyä helposti, urheilullisuus sitten kokonaan toinen juttu. - 6. - Ei vieläkään tullut CVT-versiota, siis Jazzilla jatketaan. Tämmöinen automaatilla, rehellisesti vaikka vaan 2-paikkaisena ja isolla kontilla niin muuta ei tarvitsisi. Kommentoimista varten tarvitset rekisteröidyn nimimerkin. Jos sinulla on jo tunnus voit kirjautua sivun ylälaidasta. Saadaksesi tunnuksen rekisteröidy.


text: Hyvin sijoitettu Chennain keskusta alueelle, Hotel Peninsula on ihanteellinen lähtökohta sinun retkille Chennai kaupungissa. Hotelli ei ole kaukana keskustasta: vain 0.2 Km päässä, ja noin 45 minuutin päässä lentokentältä. Kaupungin tärkeimpiä nähtävyyksiä, kuten Valluvar Kottam, Natesan puisto, Yhdysvaltojen Konsulaatti lähietäisyydessä, vierailijat rakastavat tämän hotellin sijaintia. Hotel Peninsula hotellissa, erinomainen palvelu ja erinomaiset tilat tekevät vierailusta unohtumattoman. Hotelli tarjoaa pääsyn laajaan valikoimaan palveluita, mukaan lukien huonepalvelu, kokous-/bankettitilat, 24 h huonepalvelu, hissi, baari. Koe laadukkaita huoneita, kuten päivän lehdet, satelliitti/kaapeli-TV, ilmastointi, savuttomia huoneita, tuuletin, joiden avulla voit ladata pitkän päivän jälkeen. Hotellin vapaa-ajanvietto valikoima takaa, että on paljon tekemistä loman aikana. Nauti vertaansa vailla olevista palveluista ja todella arvostetusta sijainnista Hotel Peninsula hotellissa.


text: Jo vuodesta 1994 asti vaikuttanut Purity on julkaissut vasta kolmannen kokopitkänsä, A Path to The Sunin. Levyä on bion mukaan tehty vaivaiset viisi vuotta, jonka aikana bändi joutui pitämään pitkääkin hermolepoa. Suuntaviivana on (kuten aiemminkin) raskas rock, jota maustetaan hienoisesti konesoundeilla – tosin mielestäni aiempaa vähemmän. Lähin mielikuvayhtymä onkin helsinkiläinen Rust-yhtye, aavistuksen kevennettynä. A Path to The Sun on erittäin viimeistelty levy, ehkä hieman liiankin. Viiden vuoden kehityskaari yhdelle albumille on järjettömän pitkä ja usein lopputulos on liian hiomisen myötä paljon kulmikkaampi kuin alunperin pitikään. Näin on käynyt nytkin ja ongelmaksi nousee hienoinen sieluttomuus. Toki kiekko soundaa maukkaalta, mutta kuulostaa siitä huolimatta liian kliiniseltä. Ilme on jotenkin kovin amerikkalainen ja perusvarma, vaikka hieman hutera englannin lausuminen illuusiota murentaakin. Ei levy silti täysi susi ole, läheskään. Alkunyrpistely vähenee kuuntelukertojen myötä ja alta paljastuu lopulta varsin tasokasta materiaalia. Sävellykset ovat pääosin melko hyviä ja melodiatkin jäävät korvien väliin kellumaan, vaikka se jokin päräyttävä hittitekijä onkin matkan varrella vähän hukkunut. Soitossa ei ole valittamista, eikä lauluissakaan – lausumisen lisäksi. Esimerkiksi Unseated on loistava esimerkki yhtyeen kyvystä tehdä tarttuvaa materiaalia. Levyltä kuitenkin puuttuu totaaliset huippuhetket ja sen myötä kuuntelukokemus jää jotenkin kasvottomaksi. Levystä on yhtä helppoa pitää kuin inhotakin sitä. 12.04.2010, Tuomas Valtanen


text: Kaappien ja komeroiden pimeimpiä syövereitä siivotessaan joutuu, ehkä harvasta frekvenssistä johtuen, ihan uudella (ja ehkä vähän ei-niin-toivotulla) tavalla kosketuksiin viehättävän käytännöllisen persoonansa kanssa. Toisilla onnekkailla on komeroissaan jotain siistiä, kuten luurankoja. Minulla vain laimeutta. Paljon laimeutta. - Ne "hyvät" muovipussit. Myöntäkää, kyllä te tiedätte! Ne kivat ja värikkäät ei-päivittäistavarakaupan ostoskassit (jotkut jopa, get this, ihan _ulkomailta_. Joita jemmataan extra-spesöl tilaisuuksiin, kuten juhliin, jossa tarvitaan vaihtokengät, herättämään toki välitöntä kunnioitusta ja kateutta kanssaihmisissä) - Kuitit. Ilmeisesti kaapissani asuva mörkö seuraa tiiviisti vaateostosteni horjuttavaa vaikutusta talouteeni, eikä siitä syystä syö varpaitani, kun nukun. Kiitos, komeromörkö. Sama mörkö harrastanee kodinkoneiden käyttöohjekirjojen vakaata avaamattomuutta. - Varanapit (ja lisäksi -paljetit ja -hilejutut). Arkistoituna yhteen, toisiinsakietoutuneeseen solmukasaan. Nämä tulevat varmasti todelliseen tarpeeseen. Heti sinä päivänä, kun ompelen pudonneita nappeja ja helvetti jäätyy umpeen. - Edellisen sisaruskasa, vaatteet, joista puuttuu nappi niin näkyvältä paikalta, että se on oikeasti haitta (joku ylänappi nyt ei muutenkaan palvele juuri mitään tarkoitusta, tai vielä merkityksettömämpää, napit taskuissa, repii vaan toisenkin pois). Ko. nappi on toki kadonnut em. äärettömään solmukasaan kaiken etsimisen tietymättömiin. - Eriparisukat. Näitä ei käytetä, eikä heitetä roskiin, vaan nätisti odotellaan, että universumi anteliaasti vain heittää tielleni toisen vastaavan parittoman sukan, ja kas, taivaassa tehty liitto on taas syntynyt. Ehkä jo huomenna. Oikeasti olen kyllä ihan yhteiskuntakelponen. Tai ainakin maksan veroja.


text: Maa Maapallolla on arviolta noin 14 miljoonaa eliölajia. Näistä 10 miljoonaa on eläimiä, 1,5 miljoonaa sieniä ja 300 000 kasveja. Loput miljoona lajia ovat leviä, bakteereja ja mikro-organismeja. (Lähde: Global Biodiversity Outlook, Convention on biological Diversity, UNEP, 2002.) Luonnonympäristöjen tuhoaminen ja eläinten metsästäminen kaupallisen arvon takia aiheuttavat sen, että kyseisiä lajeja uhkaa sukupuutto. Maan, ilman ja veden saastuminen vaarantavat omalta osaltaan maapallon kasveja ja eläimiä. Kun laji katoaa, kuten stellerin merilehmä (Hydramalis gigas stelleri) tai sarasirkkunen (Ammodramus maritimus nigrescens), se ei enää koskaan palaa. Vuonna 2000 24 prosenttia nisäkkäistä (1130) ja 12 prosenttia linnuista (1183) pidettiin maailmanlaajuisesti uhanalaisina. (Lähde: Global Biodiversity Outlook, Convention on biological Diversity, UNEP, 2002.) Maailmaan syntyy joka vuosi 77 miljoonaa lasta. (Lähde: WorldWatch Institute, 2002.) Yksitoista prosenttia maapallon pinta-alasta on viljelyskäytössä. (Lähde: Global Biodiversity Outlook, Convention on Biological Diversity, UNEP, 2002.) Viljelysmaan kehittämiseen kuluu vuosisatoja. Tämä arvokas luonnonvara voi kuitenkin tuhoutua muutamassa vuodessa. Vuoroviljely, kastelu, jalostetut siemenlajikkeet ja tehokkaat maanviljelytavat ja tehokas kalusto ovat elintärkeitä, kun viljelysmaita halutaan ylläpitää. Kehittyneissä maissa viljelijät käyttävät näitä keinoja sekä kemiallisia lannoitteita ja kasvinsuojeluaineita. Vaikka satomäärät kasvavat, pohjavesiin tihkuu kemikaaleja. Siten sekä maa että vesistöt saastuvat. Maanviljelijät kaikkialla maailmassa menettävät arvokasta ruokamultaa tuuli- ja sade-eroosion myötä. Maa rappeutuu ylilaiduntamisen, metsän hävittämisen, maanviljelyksen ja malmivarojen hyödyntämisen myötä. Arviolta 10–20 % maailman viljelysmaista on jossakin määrin rappeutunutta (WorldWatch Institute, 2002). Sadonkorjuun jälkeen pellot jätetään yleensä paljaaksi, jolloin ne altistuvat kuivuudelle ja tulville. Arvokasta ruokamultaa menetetään. Maailman kuivilla alueilla maan rappeutumisesta seuraa aavikoitumista eli uusien autiomaiden syntymistä. Kun ruokamulta menetetään, maanviljelijät joutuvat hylkäämään peltonsa ja muuttamaan kaupunkialueille. Metsien huono hoito aiheuttaa aavikoitumista metsien häviämisen myötä. Alkuperäisväestö tarvitsee puita polttoaineeksi, rakennusmateriaaliksi, ruuaksi, rehuksi, lääkkeisiin ja kuiduiksi. Jos käytettyjä puita ei korvata, maa autioituu. Puut ovat tärkeä osa elämää maapallolla. Ne kierrättävät kosteutta lehtiensä kautta, absorboivat auringon lämpöä ja imevät hiilidioksidia. Metsien tuhoutuminen aiheuttaa ilmakehän hiilidioksidimäärän kasvua. Kehitysmaissa eksoottisia puita kaadetaan puun kaupallisen arvon takia. Tämä on arvokas talouden perusta. Samalla puiden kaataminen tuhoaa kasvien ja eläinten ekojärjestelmän herkän tasapainon. Jotta tasapaino voidaan säilyttää, metsittäminen on välttämätöntä. Metsät ovat luontainen elinympäristö kahdelle kolmasosalle maapallon lajeista. Yhdysvaltain kansallinen syöpäinstituutti on löytänyt monista pelkästään sademetsän ekosysteemissä esiintyvistä kasveista syöpään vaikuttavia ominaisuuksia. Kosteikkoekojärjestelmät (suot, mangrovesuot, suistomatalikot ja merialueet) katoavat usein taloudellisen ahdingon takia. Joissakin maissa hallitukset maksavat kannustinpalkkioita viljelijöille, jotka kuivattavat entisiä kosteikkoja pelloiksi. Jos sadot epäonnistuvat, maita käytetään usein laiduntamiseen. Kaksikymmentäkuusi prosenttia maapallon maapinta-alasta on lihakarjan ja lihatuotteiden tuotannossa. Osalla maapallon viljelysmaasta kasvatetaan viljaa nautojen, lampaiden, sikojen ja siipikarjan rehuksi. Kun liha on jalostettu ihmiskulutusta varten, se pakataan jakelua varten. Tuotteiden paketointi pahentaa maailman jäteongelmaa. Kaatopaikat kaikkialla maailmassa ovat täyttymässä. Kun kaatopaikkajäte mätänee, sairaudet lisääntyvät. Saasteet tihkuvat maaperään ja pohjavesiin. Suojaviemäröimättömistä kaatopaikoista on vuotanut kemiallisia ongelmajätteitä. Yhdysvaltain New Yorkin osavaltion Love Canalin kaupunki rakennettiin 25 vuotta vanhan ongelmajätekaatopaikan päälle. Radioaktiiviset jätteet olivat tihkuneet pohjaveteen. Samankaltaisia tilanteita on kaikkialla maailmassa. Maailmassa tuotetaan vuosittain 300–500 miljoonaa tonnia ongelmajätteitä. (Lähde: WorldWatch Institute, 2002.) Korkea-aktiivisen jätteen turvallista hävittämistä ei ole ratkaistu missään. Ydinjäte, jota fyysikko Enrico Fermi tuotti alkuperäisessä ydinkokeessaan vuonna 1942, on yhä ennallaan. Toinen ympäristöä rasittava seikka on turismi. Matkailuelinkeino on maailman suurin työllistäjä. Vuoteen 2010 mennessä sen odotetaan työllistävän 328 miljoonaa ihmistä. Matkailuelinkeinon vuosiliikevaihto on 4 400 miljardia dollaria. Ala luo turisteille palveluja, jotka usein tuhoavat paikallisia ekojärjestelmiä. (Lähde: World Bank, 2002.) Ekoturismiliike pyrkii säilyttämään alueen luonnonkauneuden ja luontaisen kulttuurin. Ekoturismia harjoittavat vierailijat voivat tutkia luontoa ympäristöä tuhoamatta. Ilma Maailman terveysjärjestön WHO:n mukaan Beijing, Mexico City, Jakarta, Teheran, Bangkok, Manila, Sofia ja Santiago ovat ilmaltaan maailman saastuneimpia kaupunkeja. Autot, tehtaat, ydinreaktorit, puuhellat, tulivuorenpurkaukset yms. aiheuttavat ilman saastumista. Kehitysmaissa suurin osa ilmansaasteista tulee hiilen, puun ja puuhiilen polttamisesta polttoaineina. Kehittyneissä maissa ilmaa saastutetaan rikkidioksidilla (teollisuudesta ja voimaloista), typen oksideilla (voimaloista, teollisuudesta ja autoista) sekä hiilimonoksidilla (autoista). Rikkidioksidin, typpioksidien ja veden sekoitus palaa maan kamaralle seuraavan sateen tai lumisateen mukana. Nämä happosateena tunnetut kemikaalit vahingoittavat metsiä, rakennuksia ja muistomerkkejä. Tiedemiehet tietävät, että CFC-yhdisteet (klorofluorokarbonit) tuhoavat maapalloa ympäröivää otsonikerrosta. CFC-yhdisteitä käytetään jäähdytys- ja ilmastointilaitteiden ponnekaasuna sekä aerosolisuihkeiden ponnekaasuna, polystyreenivaahtomuovissa, palonsammutinten haloneissa sekä rakennus- ja pakettivaahtojen tuotannossa käytetyissä liuottimissa. CFC-yhdisteiden elinikä on 50–160 vuotta. 30 vuotta sitten vapautetut CFC-yhdisteet ovat nyt nousseet stratosfääriin. Stratosfäärin otsonikerros on 15–50 kilometriä maanpinnasta. Otsoni suojaa planeettaa UV-B-ultraviolettisäteilyltä. Ilman otsonin suojaa ihosyöpä, kaihit ja sokeus lisääntyvät. Yksi ilmakehämme luonnollisista ilmiöistä on kasvihuonekaasujen kierto. Hiilidioksidi ja vesihöyry luovat yhdessä kasvihuonemaista kosteutta. Tämä kierto ylläpitää maapallon ilmakehän lämpötilaa. Metsien tuhoutuminen ja saastuminen vaikuttavat suojaavien kasvihuonekaasujen luontaiseen kiertoon. Ilman tätä kiertoa maapallon lämpötila nousee. Vuodesta 1990 lähtien maapallon keskilämpötila on noussut 0,6 celsiusastetta. Merenpinta on noussut senttimetrin vuosikymmenessä. Pohjoisen napa-alueen merijää on ohentunut 40 % viimeisen 40 vuoden aikana. Suuret jäätiköt ovat pienentymässä. (Lähde: YK:n kestävän kehityksen huippukokous, 2002.) Kun napajäät sulavat, nouseva merenpinta vaikuttaa mataliin jokisuistoihin. Kesämonsuunit voimistuvat. Malarian tapaiset tartunnanlevittäjien levittämät sairaudet siirtyvät pohjoiseen. Luontaiset tapahtumat, kuten tulivuorenpurkausten ainepäästöt vaikuttavat osaltaan maapallon ilmakehään ja lämpötilaan. Samoin ydinreaktoreissa ja teollisuuslaitoksissa tapahtuvat onnettomuudet syöksevät ilmakehään hiukkaspäästöjä. Sisäilman saastuminen on myös terveyteen liittyvä huolenaihe. Passiivinen tupakointi on yksi sisäilman saastumisen muoto. Kehitysmaissa biomassan käyttäminen ruuanlaitossa (polttopuu, satojäämät tai lanta) aiheuttaa usein akuutteja hengitystieinfektioita. Yli kaksi miljoonaa naista ja lasta kuolee joka vuosi hengitettyään näitä hiukkaspäästöjä (lähde: YK:n kestävän kehityksen huippukokous, 2002.) Kehittyneissä maissa rakennusmateriaaleissa käytetyt kemikaalit, puristelevyhuonekalut, tapetit ja matoissa ja verhoissa käytetyt tahroja vastustavat kankaat ja synteettiset kuidut luovat myrkkykuormitusta sisätiloihin. Tämän sisäilman saastumisen yhteydessä puhutaan sairaista rakennuksista. Vesi Fakta: 71 % maan pinta-alasta on veden peitossa. Fakta: 94 % maapallon vedestä on suolavettä. Fakta: 99 % maapallon makean veden varannosta on jäätiköissä, napajäätiköissä tai hautautuneena maan alle. Fakta: Vesi on elintärkeä elementti maapallolla. Fakta: Yhden maan asukkaiden myrkyttämä vesi vaikuttaa naapurimaiden kasveihin ja eläimiin. Yleismaailmalliset lämpötilat ovat nousseet viimeisen 50 vuoden ajan. Maa- ja merimittaukset paljastavat, että vuosi 2001 oli toiseksi lämpimin vuosi sitten 1800-luvun lopun. Suurin osa (69 %) maapallon rajallisesta makean, puhtaan veden varannosta käytetään ruuan tuotantoon. Kaksikymmentäkolme prosenttia makeasta puhtaasta vedestä käytetään teollisuudeessa (joissakin kehittyneissä maissa teollisuus kierrättää vettä). Kahdeksan prosenttia käytetään kotitalouksissa. 1,3 miljardia ihmistä on vailla juomavettä. Joku kansakunta voi käyttää vesivarantojaan viemärijätteiden hävittämiseen, vaikka naapurivaltioissa samaa vesistöä käytetään juomaveden lähteenä. Noin 40 % maapallon väestöstä on jaettujen vesilähteiden varassa. Saastunut vesi ja ruoka, huono hygienia ja riittämätön puhtaanapito aiheutti 1,7 miljoonan alle viisivuotiaan lapsen kuoleman vuonna 1991. (Lähde: YK:n kestävän kehityksen huippukokous, 2002.) Viljelysmaiden valumat, kasvinsuojeluaineet, muut kemikaalit, jätteet ja jätevedet virtaavat kaikki vesistöihin. Saasteet virtaavat sisämaan vesistöistä valtameriin. Monet saasteet jäävät rannikon lähelle. Ne myrkyttävät merenelävät, jotka ovat tärkeä ruuanlähde. Väestön kasvaessa veden saastuminen turismista, öljypäästöistä, teollisuusjätteistä, lannoitteista ja kasvinsuojeluaineista luovat merissä leväkukintoja, joista käytetään nimitystä "punainen vuorovesi". Nämä myrkylliset kukinnot kuluttavat hapen vedestä. Kun merivedessä ei ole happea, mereen muodostuu kuollut vyöhyke. Saastuneen maan valumat, laivojen jätteet, maalla tapahtuva jätteiden kippaaminen, rannikkovesissä tapahtuva kaivostoiminta ja öljyntuotanto ovat meren pääsaastuttajia. Myös tapaturmaisia ja tahallisia öljyvuotoja tapahtuu. Meret saastuvat myös, kun ydinsukellusveneistä vuotaa radioaktiivisia isotooppeja. Liity presidentti Maddenin kampanjaan, jolla pyritään lisäämään lukutaitoa »


text: Uudet inflaatiomittarit: iPadit ja Twilight-vampyyrikirjat Kuluttajatottumusten muuttuminen näkyy myös inflaatiota laskettaessa. Britannian tilastokeskus ONS on lisännyt kuluttajahintojen kehitystä mittaavaan ostoskoriinsa tänä vuonna teineille suunnatut Twilight-vampyyrikirjat sekä Applen iPad-tablettitietokoneet. Samaan aikaan listalta poistuu kuluttajien mieltymyksistä poistuneita tuotteita, kuten uunipatojen valmistukseen käytettävät lasikulhot ja perinteisen kinofilmin kehittäminen. – Tablettitietokoneet on lisätty koriin sillä ne edustavat merkittävää ja kasvavaa markkinaa, tilastovirasto sanoi. Teknologian kehitys on ohjannut ostoskorin sisällön kehittymistä aiemminkin, sillä ennen tämänvuotista kinofilmin kehityksen poistumista korista sinne lisättiin viime vuonna älypuhelimen sekä sen ohjelmistojen hintakehitys. – Proosakirjallisuus oli aiemmin katettu lasten ja aikuisten kirjoilla, mutta erityisesti teineille suunnattujen nimikkeiden kasvava suosio sai meidät lisäämään tämän tuotteen [Twilight-kirjan] ostoskoriin, virasto sanoi. Myös yhteiskunnan kehittyminen näkyy ostoskorin sisällössä; viime vuonna koriin lisättiin deittipalvelut. Muuttuva ruokalautanen erottuu myös korin sisällöstä. Tänä vuonna koriin lisättiin ananas, tumma stout-olut, eurooppalainen juusto sekä take-away -suosikkiruoka kana ja ranskalaiset.


text: Laivayhtiöt taktikoivat asiakaseduilla Laivayhtiöiden täytyy saada kireässä kilpailussa paikat mahdollisimman täyteen joka päivä. Tukholmaan ja Tallinnaan matkustavia hemmotellaankin runsailla tarjouksilla. Esimerkiksi monessa lapsiperheessä risteilyt kisaavat kylpylämatkojen kanssa samassa pienlomien kategoriassa. Ostopäätöksen kannalta voi olla merkittävää, miten helposti matkan kokonaishinnan ja muut edut saa selville. Risteilyä suunnittelevan voi olla joskus vaikeaa saada selville, mikä matkan lopullinen hinta etujen jälkeen on. Mitä suurempi seurue, sitä monimutkaisempia laskelmista tulee. Risteilyjen ja reittimatkojen perushinnat määritellään esimerkiksi Viking Linellä ja Tallink Siljalla etukäteen. Moni matkalainen hyödyntää silti edullisempia tarjouksia. Tallink Siljan eCom Managerin Henrik Hahtovirran mukaan verkkosivujen tuotetaulukoissa ei voi ilmoittaa matkojen tarkkaa hintaa. – Risteilyjen, hotellipakettien ja muiden tuotteidemme hinnat muodostuvat valitusta hyttiluokasta, matkustusajankohdasta, matkustajamäärästä ja muista palveluista, Hahtovirta kertoo. – Voimme ilmoittaa tarkan hinnan vasta, kun nämä kriteerit on ilmoitettu kullekin matkalle, hän lisää. – Vuoden 2012 alusta alkaen hotellipakettejakin voi meillä varata netissä, Viking Linen Helsingin aluepäällikkö Mette Lindroth kertoo. Kohderyhmät vaihtelevat ajankohdan mukaan Lindrothin mukaan vuosi jakaantuu eri kohderyhmäpainotuksiin aika ennustettavasti. – Ilman eläkeläisiä olisi mahdotonta täyttää alkuviikon lähtöjä, eli he ovat meille erittäin tärkeä asiakasryhmä, Lindroth toteaa. Lapsiperheet ovat varustamojen keskeinen asiakasryhmä koulujen loma-aikoina. Yhtiöt varautuvat tuolloin myös peruutuksiin, jotka ovat aina laivayhtiöille epäedullisia. Tämä kääntyy Lindrothin mukaan usein viime hetken varaajan voitoksi. – Yleensä koululaisten loma-ajat noudattavat samaa kaavaa. Ensin ne myydään täyteen ja sitten ajankohdan lähestyessä alkaa tulla peruutuksia ja ryhmäkokojen pienennyksiä, Lindroth kertoo. – Teemme mieluummin erikoistarjouksen myös huippusesonkiin kuin jätämme täysihintaisen hyttipaikan myymättä, hän tarkentaa. Tallink Siljan varatoimitusjohtajan Pasi Näkin mukaan useimpien risteilymatkojen hinnat pysyvät kauden ajan kiinteinä Tallinnaa lukuun ottamatta. – Tallinnaan suuntautuvien reittimatkojen ja päiväristeilyjen hinnat riippuvat päiväkohtaisesta varaustilanteesta. Tällä tavalla meidän on helpompi täyttää laivat, Näkki kertoo. Kaikki heti vai kerryttämällä? Viking Linen ja Tallink Siljan kanta-asiakasohjelmat perustuvat erilaisiin malleihin. Tallink Siljan Club One -ohjelmassa olennaista on bonuspisteiden kerryttäminen. – Mitä enemmän matkustat, sitä parempia etuja me tarjoamme, tiivistää Club One Manager Hanna Michelss. Viking Linen kanta-asiakasohjelma tarjoaa samat edut uudelle ja vakioasiakkaalle. Bonuksia uskollisesta asiakkuudesta ei kerry. Kanta-asiakas saa edullisia, jopa ilmaisia risteilytarjouksia yllätyksenä. Viking Linen asiakkuuspäällikön Ellen Nokkalan mukaan Viking Club toimii tarkoituksella toisin kuin perinteiset kanta-asiakasohjelmat: – Jäsenemme eivät kerää pisteitä ja bonuksia eli kaikki ovat siinä mielessä samanarvoisia. Haluamme pitää ohjelmamme selkeänä ja helppona ymmärtää, Nokkala kertoo.


text: Zelenogorsk Zelenogorsk, Russian Federation Photos from ZelenogorskPictures of Zelenogorsk (3) Hotel Deals in Zelenogorsk Travel Blogs from ZelenogorskZelenogorsk Travel Blogs (1) Tiistai 25.5, Terijoki (Zelenogorsk) Yhdeksän jälkeen aamulla heräiltiin lepopäivästä joten kuten toipuneina ja startattiin auto melkein saman tien. Viipurin sisällä liikenne oli taas jotenkin hyvin hämmentävää, porukka saattaa ajaa ... Ask a Question about traveling to Zelenogorsk... Ask a question about Zelenogorsk and get answers from real travelers:


text: Rigoberta Menchú Rigoberta Menchú Tum (s. 9. tammikuuta 1959, Chimel, Quich, Guatemala) on guatemalalainen Quiche (kansa)-heimon maya-intiaani, joka voitti vuonna 1992 Nobelin rauhanpalkinnon. Menchú syntyi suureen perheeseen pienessä Chimelin kylässä. Hänen isänsä oli Vicente Menchú, yksi maan tunnetuimpia maatyöläisaktivisteja. Äiti Juana Tum oli kansanparantaja. Jo lapsena Rigoberta oppi rakastamaan ja kunnioittamaan luontoa, samoin kuin oman alkuperäisheimonsa perinteitä ja yhteisöllistä elämää. Jo hyvin nuorena hän oppi tuntemaan myös sen epäoikeudenmukaisuuden ja äärimmäisen köyhyyden, jossa monet maya-intiaanit elävät. Menchún elämäkerta julkaistiin vuonna 1983. "I, Rigoberta Menchú", nimisen kirjan haamukirjoitti antropologi Elisabeth Burgos (suom. "Minä, Rigoberta", Kääntöpiiri, 1990). Hän onkin Etelä-Amerikan tunnetuimpia aktivisteja. Hän on kamppailut intiaanien oikeuksien puolesta ja vuonna 1992 hän onkin sanonut: "Jokaisella maailman kansalla on oikeus olemassaoloon. Emme saa unohtaa intiaanien oikeuksia Amerikan muinaisina isäntinä. Vuonna 1992 täytyisi lopultakin tunnustaa mantereemme kulttuurinen rikkaus ja intiaanien historialliset oikeudet". Menchún tahto taistella intiaanien puolesta liittyy vahvasti hänen perheensä kokemiin vääryyksiin Guatemalassa tapahtuneissa intiaanivainoissa, jotka olivat voimakkaimmillaan 80- ja 90-luvulla. Hänen isänsä poltettiin elävältä Guatemalan Espanjan suurlähetystössä vuonna 1980 ja samana vuonna maan sotilaat kiduttivat äidin kuoliaaksi. Myös sisaruksista suurin osa menehtyi. Menchú on toiminut muun muassa CUC:ssa (Guatemalan maatyöläisten liitto), RUOG:ssa (Guatemalan yhtynyt oppositio) sekä WGIP:ssa (YK:n alkuperäiskansojen työryhmä). Hän on Unescon hyvän tahdon lähettiläs. Hänet on myös maansa hallituksen hyvän tahdon lähettilääksi (2006). Menchú pyrki Guatemalan presidentiksi syyskuun 2007 vaaleissa keskustavasemmistolaisen Encuentro por Guatemalan ehdokkaana[1]. Hän sai äänistä vain noin 3 prosenttia ja putosi vaalin ensimmäisellä kierroksella. Lähteitä [muokkaa] - Premio Nobel Rigoberta Menchú acepta candidatura presidencial en Guatemala ABN. Viitattu 22.2.2007.


text: 5DTM-ohjelmistopaketit Jos haluat vaihtaa värejä, lisätä tekstiä tai luoda aivan omia kuvioita, kaikki onnistuu 5DTM -kirjontaohjelmilla. Valitse ohjelmapaketti, joka sopii parhaiten juuri sinun tarkoituksiisi. Haluatko vaihtaa kuvioiden värejä tai lisätä kuvioihisi persoonallisen monogrammin? Silloin 5DTM EMBROIDERY on juuri oikea aloituspaketti. Jos taas haluat luoda omia kuvioita automaattisesti pohjakuvan perusteella ja katsoa niitä aidolla taustalla ja kenties jakaa ne kahteen osaan kirjottavaksi valitsemallasi kehällä, 5DTM EMBROIDERY EXTRA on hyvä vaihtoehto sinulle. Online Purchase Centeristä voit hankkia tarpeen mukaan uusia ohjelmamoduuleita – ja kannattaa tutustua myös kokonaiseen 5DTM PROFESSIONAL -ohjelmapakettiin. 5DTM PROFESSIONAL Kokonaisjärjestelmä, joka takaa rajattomat mahdollisuudet ideoidesi toteuttamiseen! Paketti sisältää koko ohjelmavalikoiman ja kolme moduulia, jotka saa vain tämän ohjelmiston mukana. Luovuudellasi ei ole rajoja, sillä voit käyttää myös pitsityökaluja, erikoisefektejä, liukutäyttötikkejä ja upeaa PortraitStitch-ohjelmaa. 5DTM EMBROIDERY EXTRA Luo kirjontakuvioita automaattisesti uskomattoman kätevällä ExpressDesign Wizardilla. Voit katsoa yksilöllistä kuviotasi luonnollisen näköisellä taustakankaalla ja jakaa sen osiin kirjottavaksi haluamallasi kehällä. 5DTM EMBROIDERY Muokkaa, tee monogrammeja ja yhdistele suosikkikuvioitasi kuva-aiheiden, MiniDesign-kuvioiden ja kehysten kanssa! Poista tallennuksen yhteydessä kuvioiden päällekkäiset kohdat. Saatavana olevia INSPIRA® 5DTM lisäohjelmia, jotka sopivat HUSQVARNA VIKING® 5DTM EMBROIDERY tai EMBROIDERY EXTRA ohjelmiin. 5DTM FAMILY TREE Luo sukutauluja perheesi historiasta tai suunnittele kauniita albumin kansia rakkaista valokuvistasi. 5DTM CROSS STITCHER Suunnittele ja valmista omia ristipistokirjontoja. 5DTM MONOGRAM & VISION Luo yhdin, kahden tai komen kirjaimen monogrammeja kauniilla koristeilla.


text: Aivan IHANA Örkki! Ihana!! En olisi itse koskaan keksinyt tuollaista. :) Ihana!!! Voi ku söpö! Onko tarhantädit kommentoineet mitään? :D Sopii hyvin päiväkodin pihaan :) Loistava ;) Pötkylöitä:Kiitos!sea:Kun näin nuo lähettämäsi tarvikkeet, mieleeni tuli heti tuollainen ihme Örkki;)Omppumato:Kiitos!mirella:Kiitos!Tätit olivat ihastuneita;) Toivottavasti myös lapset, en huomannut kysellä heidän mielipidettä.Villisilli:Niin sopii kuin piste i:n päälleNorppis:Kiitoksia! Tämä on tosi kiva ja sopivalla paikalla Oikein örkkien örkki. Mainio toteutus ja kiva sijainti!Bluesea Et varmaan Helsinkiin eksy, mutta kysyn nyt kuitenkin kiinnostaisiko Pax festarit. Pyysivät mua mukaan ja myös värväämään teitä muita. Olisi tosi kiva nähdä. :)Pistä mulle mailia jos kiinnostaa knit_sea at yahoo.com Lähetä kommentti


text: Opel Zafira Tourer – ylellistä tilavuutta 27.12.2011 Uudessa Zafirassa edellismallin kuiva käytännöllisyys on korvattu ylellisen reiluilla sisätiloilla. Tila-autojen segmentin kehitys alkoi aikoinaan siitä, kun pikkubusseihin keksittiin ympätä irrotettavat erillisistuimet ja muutenkin muunneltavat sisätilat. Ne saivat heti suurperheiden suosion, ja uusien tilaversioiden kehitys sai vauhtia. Pienten tila-autojen markkinarako huomattiin Opelilla ennen monia muita valmistajia. Vuonna 1999 saksalaismerkki esitteli Zafiran, joka oli uranuurtaja kompaktin kokoisten seitsemän hengen tila-autojen luokassa. Sen takaistuimet eivät olleet irrotettavat, mutta ne sai käännettyä lattiatasoon pois käytöstä, mikä oli uutta ja vieläkin parempi ratkaisu. Näppärä malli menestyi, ja tähän mennessä Zafiraa on myyty yli 2,2 miljoonaa kappaletta. Kuskin ja etumatkustajan tilat ovat avarat ja ergonomialtaan hyvin suunnitellut. Lisää valoa saa poimimalla lisävarustelistalta panoraamatuulilasin. Isompi ja kalliimpi Juuri esitelty uusi Zafira Tourer ei ainakaan aluksi korvaa nykyistä Zafiraa, vaan tulee sen rinnalle myyntiin isompana vaihtoehtona. Akseliväliltään Tourer on 57 mm pitempi kuin Zafira ja raideväliä on edessä 96 mm ja takana 78 mm enemmän. Käytännössä nämä mitat mahdollistavat reilummat sisätilat ja vakaamman ajettavuuden. Korille pituutta on tullut 19 senttiä lisää. Tourer on Suomen mallistossa aina 7-paikkainen. Sen hinnat alkavat 31 609 eurosta 1,4 litran bensiiniturbomoottorilla. Pienempi Zafira taas on myynnissä alkaen 24 988 euron (1.8 bensiini) hinnalla myöskin 7-paikkaisena. Kuluttajalle annetaan näin mahdollisuus valita kahden Zafiran välillä. Liukuvat takapenkit Koska Tourer on tila-auto, on sisätilojen toimivuus ostajien mielessä varmasti tärkein hankintakriteeri. Uutta ovat keskimmäisen penkkirivin erilliset istuimet, joita jokaista voi erikseen liu’uttaa pituussuunnassa 210 mm. Keskiriville on saatavana myös Lounge Seating -järjestelmä, jolla voi nimensä mukaisesti järjestää matkustajille kaksi business-luokan käsinojallista istuinta. Keskimmäinen kapeampi istuin taitetaan alas ja reunapaikat työnnetään 50 mm keskemmälle. Flex7-istuinjärjestelyyn kuuluvat edelleen kolmannen rivin kaksi lattiatasoon piiloon taittuvaa istuinta. Käynti takimmaiselle riville onnistuu nykäisemällä keskirivin istuimen eteenpäin easy entry -kahvasta. Viimeiset penkit ovat aikuisille ahtaat, mutta lapsille sopivat. Tavaraa Tourer imaisee parhaimmillaan 40 litraa enemmän kuin pienempi Zafira. Viidellä hengellä matkustettaessa matkalaukuille jää 710 litraa ja täydellä paikkavarauksella vain 152 litraa. Lounge-järjestelyssä (lisävaruste) keskirivin ulommaiset istuimia liuútetaan 50 mm toisiaan kohti ja keskimmäinen istuin käännetään alas kyynärtueksi. Business-luokan matkustamisessa kokoonpano on neljä istuinta ja 710 litran tavaratila. Mukavasti pikkuturbolla Tourerin motorisoinnista vastaavat ajan hengen mukaisesti turbomoottorit. Bensiini tekee meilläkin taas tuloaan suosituksi sekä suomalaisen verotuksen ansiosta että myös pienten turbojen kehityksen myötä. Opelin 1,4 litran turbo on 140 hv:n tehoisena yllättävän pätevä voimanlähde näinkin kookkaaseen autoon. Monia turboja vaivaavaa pienten kierrosten vääntöpulaa ei ajossa ilmennyt. Manuaalivaihteiston välitykset sopivat moottorin kanssa niin, että pykälien kautta ei tarvinnut olla jatkuvasti hakemassa voimaa. Pikkuturbo on hiljainen puurtaja, jolle on eu-testilaboratoriossa mitattu start/stop-sammutustoiminnolla varustettuna reilun kuuden litran keskikulutus. Todellisuus toki riippuu olosuhteista ja tila-autoissa usein rahdattavasta kuormasta, mutta vertailulukuna dieselvaihtoehtoon nähden bensankulutus on kilpailukykyinen. Dieselvaihtoehto on 2-litrainen (165 hv/350-380 Nm) ja sen keskikulutuslukema on 5,2 l/100 km. Auton kotimaassa on sekä bensa- että dieselmoottorista tarjolla pienempitehoisia versiota, mutta meillä mennään ainakin aluksi näillä kahdella. Zafirasta tutun 1,6 litran CNG-maakaasumoottorin tulostakaan ei ole ilmoitettu. Molempien moottoreiden ecoFLEX-versio on pienten päästöjen ansiosta se edullisin malli ja ne sisältävät muun muassa start/stop-automatiikan. Vaihteistoksi Tourerin molempiin moottoreihin saa 6-pykäläisen manuaalin tai automaatin. Perinteisen automaatin miinuspuolena keskikulutuslukemat kasvavat molemmissa moottorivaihtoehdoissa lähes litralla. FlexFix-system on auton perän alta esiin vedettävä teline, johon mahtuu 4 polkupyörää tai 100kg kuormaa. Auton taka-akselisto Watt-tukineen on suunniteltu sellaiseksi, että teline mahtuu liukumaan piiloonsa. FlexFixin hinta on noin tuhat euroa. Tourerin ajettavuudessa on isompien tila-autojen tuntua, mikä on osittain leveän raidevälin tuoman vakauden ansiota. Ohjaus taas on pikkuautomaisempi kuin isommissa tila-autoissa, mikä on myöskin hyvä asia. Jousitus ja iskunvaimennus on säädetty mukavuuspainotteisiksi, mutta pullean korin huojahtelut pysyvät kuitenkin asiallisesti kurissa. Varustetasoja on kaksi: Enjoy ja Cosmo. Cosmon ostaja saa parin tonnin lisäsijoitukselleen vastinetta muun muassa lounge-istuimien, mäkipidättimen, sähkötoimisen käsijarrun, led-takavalojen ja automaatti-ilmastoinnin muodossa. Lisävarusteina Toureriin voi ostaa esimerkiksi mukautuvan Flexride-alustan, aktiivisen vakionopeudensäätimen, Opel Eye:n (liikennemerkkitunnistus, kaistavahti, etäisyysnäyttö ja törmäysvaroitin), älyvalot, peruutuskameran tai pysäköintiautomatiikan. |Opel Zafira Tourer 1.4 Turbo ecoFLEX Start/Stop| |Hinta||alk. 31 609 €| |Ajoneuvovero||88 €/v.| |Moottori||1364 cm3 bensiinirivimoottori edessä poikittain, 4 sylinteriä, 16 venttiiliä, pakokaasuahdin, 6-v. manuaalivaihteisto, etuveto| |Teho||103 kW (140 hv) / 4900-6000 r/min| |Vääntö||200 Nm (220 overboost) / 1850-4900 r/min| |Kiihtyvyys||0-100 km/h 10,7 s| |Huippunopeus||202 km/h| |Kulutus||8,1 / 5,3 / 6,3 l/100 km (kaup./maant./yhd.)| |CO2-päästöt||148 g/km| |Mitat||p/l/k 4658 / 2099 / 1685 mm, omapaino alk. 1571 kg (5-paikk.), akseliväli 2760 mm, tavaratila 152 l/710 l-1860 l| |Euro NCAP||5 tähteä| |Tiivistettynä||Zafiran ostaja voi nyt valita kahdesta mallista. Tourer on niistä se tilavampi ja varustellumpi.| |Hyvää||tilajärjestelyt, uudet varusteet, bensaturbon ominaisuudet| |Huonoa||automaattimallien lisäkulutus, ei 5-paikkaista vaihtoehtoa myynnissä| Timo Toiviainen Moottori 12/2011 - 1. - Vaikuttaa hienolta tila-autolta, yllättävää että noinkin pieni moottori riittää, mutta niinhän niitä on viimeaikoina ollut muidenkin valmistajien autoissa.


text: Leivän ei tarvitse olla vehnä-hiiva -pohjainen höttö — tai aito ruisleipäkään. Se voi olla vaikkapa perunasta tai bataatista valmistettu rieskalätty. Nämä vehnättömät, hiivattomat ja maidottomat rieskat ovat superhelppoja valmistaa ja käyvät myös gluteenittomaan ruokavalioon. - 1,5 l perunaa (tai bataattia) - 1,5–2 dl riisi- tai kauramaitoa - 1 rkl voita - 2 tl suolaa - 2 dl gluteenitonta, tummaa jauhoseosta - 1 dl maissijauhoa - 1 dl riisijauhoa - 1⁄2 dl rypsiöljyä Keitä pestyt ja kuoritut perunat ja kaada keitinvesi pois. Lisää sekaan riisi- tai kauramaito, voi ja suola. Heitä sekaan myös jauhoseos ja vaivaa taikina. Tee pyöreitä kakkusia, pikkurieskoja, pistele haarukalla ja laita uuniin, 175 asteeseen noin vartiksi. Voit myös sekoittaa itse taikinaan tai laittaa leipäsien pinnalle siemeniä. Etenkin auringonkukansiemenet toimivat mainiosti, mutta voit kokeilla myös kurpitsan-, hampun- ja seesaminsiemeniä. Voita ei valmiin tuotoksen päälle ole pakko laittaa näin paljoa kuin alapuolen kuvassa (voin tilalle sopivat myös erilaiset kasvistahnat, vaikka hummus), mutta mä tykkään toisinaan herkutella aidolla voilla. Tämän blogauksen kuvissa rieskat on tehty bataatista. Perunat olivat loppu ja rieskaa teki mieli, joten kokeilin perunan tilalla bataattia. Toimii ihan yhtä hyvin — ellei jopa paremmin! Unohdin myös tokan pellillisen uuniin vartin sijaan puoleksi tunniksi, mutta rieskat eivät onneksi palaneet, vaan tulivat ihanan rapsakoiksi.


text: . Högdalen Centrum sijaitsee 11 kilometriä Tukholman keskustan eteläpuolella. Kauppakeskuksessa on pikkukaupungin tunnelmaa, useita pieniä kauppoja ja miellyttävä ilmapiiri. Högdalen Centrum on lähialueella asuvien ja työssä käyvien suosima kauppapaikka. Kauppakeskuksessa on laaja valikoima yksittäisiä kauppoja ja ketjumyymälöitä, siellä toimii esimerkiksi Lindex, Dressmann ja Expert. Tarjolla on myös monipuolinen päivittäistavaroiden tarjonta, kauppakeskuksesta löytyy ICA, MatDax ja Coop. Näiden lisäksi tarjontaan kuuluu sosiaalipalveluita, taide- ja teatteritiloja, terveysasema, kaksi kirkkoa sekä Högdalshallen, jossa toimii uimahalli ja kuntosali.


text: Yritysyhteistyö Ensi- ja turvakotien liitto on vaikutusvaltainen ja näkyvä lastensuojelujärjestö, jonka tehtävä on auttaa vaikeissa ja turvattomissa oloissa eläviä lapsia ja perheitä sekä ehkäistä perhe- ja lähisuhdeväkivaltaa. Tehtäväänsä liitto toteuttaa toimimalla aktiivisena kansalaisjärjestönä, tukemalla jäsenyhdistysten (28) paikallista toimintaa, vaikuttamalla yhteiskunnalliseen päätöksentekoon ja kehittämällä työmuotoja ja palveluja. Liiton arvot ovat rohkeus, inhimillisyys, luottamus, tasa-arvo ja turvallisuus. Tukemalla toimintaamme yritys kantaa yhteiskunnallista vastuuta haavoittuvissa oloissa elävien perheiden auttamisesta. Kansalaisjärjestön moniäänisyys yhdistyneenä lastensuojelun, väkivaltatyön, vauvatyön ja perhetyön asiantuntijuuteen tuottaa sosiaalista pääomaa ja yhteisöllisyyttä, jolla voidaan rakentaa palvelukokonaisuuksia erityistä tukea tarvitseville lapsille, perheille, naisille ja miehille. Lapsiperheet tarvitsevat tukeasi! Yhteydenotot toimitusjohtaja Ritva Karinsalo Puh. (09) 4542 4410, 0400 291 785 firstname.lastname@example.org


text: Rovaniemellä neljä ihmistä kuoli ja yksi loukkaantui rekan ja pakettiauton törmäyksessä. Onnettomuus sattui kymmenen jälkeen aamulla Sodankyläntiellä eli nelostiellä reilun kymmenen kilometrin päässä Rovaniemeltä Sodankylän suuntaan. Poliisin mukaan pohjoisen suunnasta tullut, Viron rekisterissä oleva pakettiauto ajautui toistaiseksi tuntemattomasta syystä vastaantulijoiden kaistalle ja törmäsi rekan vasempaan etukulmaan. Molemmat ajoneuvot ajautuivat ulos tieltä törmäyksen voimasta. Surmansa saaneet olivat kaikki pakettiautossa. Pakettiauto oli MK Rakennus Gruppi Oy:n nimissä. Rakennusfirman toimitusjohtajan Katrin Astudnevan mukaan surmansa saaneet olivat heidän työntekijöitään, neljä virolaista miestä. – Miehet olivat palaamassa telineasennuksesta Kevitsan tehtaalta. Olemme aivan sokissa, kertoo toimitusjohtaja Astudneva. Yrityksessä on 78 työntekijää. Rekan kuljettaja sokissa Poliisin mukaan rekan kuljettaja ei loukkaantunut vakavasti, mutta hän on sokissa. Hän on sairaalahoidossa. Poliisin jututtaman silminnäkijän mukaan pakettiauto oli ohittanut kovaa vauhtia kaksi autoa ennen onnettomuutta. Nelostie on suljettu liikenteeltä turmapaikan raivausten vuoksi. Tapahtuma aiheutti monien kilometrien autojonot. Toinen kaista saatiin avattua puoli yhden aikaan, ja onnettomuuspaikan raivaus kesti puoli neljään saakka. Liikenne ruuhkautui tapahtumapaikalla pahoin. Poliisi jatkaa tapahtumien selvittelyä. Tapahtuman nähneitä silminnäkijöitä pyydetään ottamaan yhteyttä Rovaniemen poliisiin numeroon 071 876 6237.


text: Poliittinen kanta rauhasta Annettu Yhdistyneissä Kansakunnissa New Yorkissa (Yhdysvallat) 14.3.1988 Mutta kun sotilaalliset yhteenotot pirstovat rauhan, kun miljoonat ihmiset eivät saa riittävästi perustarpeita, kuten ruokaa, vettä, vaatteita ja suojaa, kun osa alueen ihmisistä kärsii sairauksista tai luonnontuhoista, miten kaikilla voi olla rauha? Rauhan tavoittelun pitää sisältää kaikkien maailmanyhteisön ihmisten yleisen ihmisarvon tunnustus. Rauha muodostuu ymmärryksestä, suvaitsevaisuudesta, ystävyydestä ja avunannosta, jotka perustuvat siihen uskomukseen, että rodullisista, etnisistä tai kulttuuritaustan aiheuttamista eroista huolimatta ihmisiä yhdistää perustavaa laatua oleva inhimillisyys. Lionsklubien kansainvälinen järjestö on perustamisestaan lähtien vuonna 1917 tunnustanut aikakautemme perustodellisuuden: yksilöllistä, paikallista tai kansallista etua ei voi saavuttaa irrallaan maailman eduista. Lionismin ensimmäinen tavoite, "Luoda ja ylläpitää yhteisymmärrystä maailman kaikkien kansojen keskuudessa", muistuttaa erittäin paljon Yhdistyneiden Kansakuntien tarkoitusta. On merkittävää, että lionien jäsenet ottivat johtavan roolin YK:n perustamiskokouksessa Kalifornian San Franciscossa Yhdysvalloissa vuonna 1945. Nykyisin yksi lionismin huolenaiheista on kuitenkin se, että esimerkiksi turvallisuusneuvostossa ja maailman eri hallituksissa kuultu poliittinen retoriikka saattaa eskaloitua toiminnaksi, joka loukkaa koko ihmiskunnan rauhaa. Lionsklubien kansainvälinen järjestö kehottaakin siksi valtion virkailijoita ja kaikkia päätöksentekoelimiä asettamaan yhteisen edun oman edun tavoittelun edelle. Vaadimme, että tällaiset edustajat yrittävät kovempaa ja tunnistavat, miten tarpeellista on pyrkiä entistä huolellisemmin välttämään toimintoja, jotka yllyttävät väkivaltaan ja siten tuhoavat rauhaa. Erillään tarkasteltuna yhden henkilön tai yhden maan yksittäinen toimenpide saattaa vaikuttaa vähämerkitykselliseltä, mutta kun nämä lisätään satojen yhteisöjen ja miljoonien ihmisten yhteistyöhankkeisiin, näiden summa heijastaa hankkeen suuruutta kansainvälisen hyvän tahdon ja rauhan välineenä. Minkäänlaista edistystä, todellista vapautta tai todellista rauhaa ei voi olla, jos joudumme jatkuvasti olemaan varuillamme sodan uhan takia pelon, epäluottamuksen, kateuden ja historiallisen vihamielisyyden täyttämässä maailmassa. Lionismi tarjoaa 162 maassa toimivaa 39 000 lionsklubin verkostoa todisteena siitä, että eri asioihin uskovat ja eri kulttuureissa elävät ihmiset voivat tavoitella yhdessä yhteistä hyvää. Näiden klubien yhteistyössä toteuttamat kansainväliset suhdehankkeet todistavat, että rauha ei ole tyhjä unelma, vaan elävää ja elintärkeää todellisuutta. Siksi pyydämmekin hallitusten ja lainsäädäntöelinten johtajia tiedostamaan valtavan potentiaalinsa tehokkaina kansainvälisen rauhan edistäjinä, tiedostamaan maailman inhimilliset tarpeet, tiedostamaan ihmisten keskinäisen riippuvuuden maailmanyhteisössä ja vahvistamaan sitoumuksensa yhteistyöhön, jolla saavutetaan kaikkien yhteinen tavoite: maailmanrauha. Reading Action Program Liity presidentti Maddenin kampanjaan, jolla pyritään lisäämään lukutaitoa » © Lions Clubs International 300 W. 22nd Street, Oak Brook, IL 60523-8842


text: Kodinelektroniikka TechDays on Suomen suurin kehittäjille, mobiilikehittäjille ja IT-asiantuntijoille tarkoitettu kaksipäiväinen tekninen seminaari. Kaksipäiväisen tapahtuman molempina päivänä on tarjolla yhteensä 11 salissa, yli 100 teknistä luentoa, syväteknisiä keskusteluluentoja, mobiililaitekehittäjäkurssi, sekä keskeistä tietoa oman tietohallintostrategian laatimiseen. Puhujina toimivat parhaat koti- ja ulkomaiset tekniikan ja ohjelmoinnin osaajat ja kouluttajat. Tapahtuma tarjoaa myös tilaisuuden tavata ja vaihtaa ajatuksia ja verkottua muiden kehittäjien ja IT-asiantuntijoiden kanssa torstain iltajuhlassa. IBM:n uusi Strategic Carbon Management -konsultointipalvelu auttaa yrityksiä analysoimaan energiankäyttöään ja hiilidioksidipäästöjään kaikilla liiketoiminnan tasoilla – niin paikallisessa kuin maailmanlaajuisessakin toiminnassa. IBM Strategic Carbon Management -konsultointipalvelu auttaa organisaatioita kehittämään entistä tehokkaampia strategioita energiankäyttöön ja hiilidioksidipäästöjen hallintaan. Samalla liiketoiminnan tehokkuus paranee ja tuotantokulut pienenevät. Annettujen suositusten avulla yritys voi jopa puolittaa hiilidioksidipäästönsä ja niihin liittyvät kulut. Canon esitteli oman kevätmallistonsa tänään. Kameramallisto täydentyi kahdeksella uudella IXUS- ja PowerShot-mallilla, jotka hehkuvat herkullisissa väreissä. Kevään aikana myyntiin tulevien uusien kameroiden innovatiiviset uudet ominaisuudet kuten aktiivinäyttö, näkymän- ja silmänräpäytyksentunnistus yhdessä nopean ja tehokkaan DIGIC 4 -prosessorin kanssa, tarjoavat kuvaajalle tien entistäkin parempiin kuviin — myös veden alla. Uusi PowerShot D10 -kamera on iskunkestävä ja vesitiivis 10 metriin asti. Uusien kytkimien sähkönkulutus laskee jopa 73 prosenttia D-Link, johtava kuluttajien ja pk-yritysten verkkolaitevalmistaja, on kehittänyt kytkimistään entistäkin ympäristöystävällisempiä. Yhtiön toisen sukupolven viisiporttinen työpöytäkytkin DGS-1005D on pudottanut sähkönkulutustaan 73 prosenttia perinteisiin kytkimiin verrattuna. Tästä huolimatta kytkimen suorituskyky on säilynyt ennallaan. Uusi Olympus E-420 – yksinkertainen ja laadukas, mutta niin kompakti, että voit ottaa sen mukaasi kaikkialle. Ulkonäkö kuitenkin pettää, sillä tämä pienikokoinen runko kätkee sisäänsä mahdollisuuksia, joita voi verrata vain suurimpiin kameroihin. Olympus esittelee jälleen uuden kameran menestyksekkäästä E-sarjastaan.


text: |Pohjois-Kymenlaakson Asehistoriallinen Yhdistys ry.| Huomasin juuri, että vaikka m/91 -kivääri on perusaseita suomalaisilla keräilijöillä, niin asetiedoissa on jonkinlaisia aukkoja. Koska etenkin Suomen armeijan kivääriaseistus on perustunut valtaosalta ns. kolmenlinjan kivääriin, niin nyt sitten perehdytään vähän tämän asemallin syntyyn. En puutu erikoisempiin alamalleihin, kuten kasakka- tai rakuunakivääreihin kuin myöskään kotimaisiin variaatioihin, vaan käsittelen aiheessa lyhyesti m/91:n historiaa. Venäjällä tultiin siihen tulokseen 1880-luvulla, että Berdan -kiväärin aika on auttamattomasti ohi. Muualla oli kehitetty jo nykyaikainen sotilaspatruuna ja sille makasiinikivääri. Berdan kun oli kertalaukausase ja turhan vanhanaikainen kaliiperiltaan 10,67 mm. Asesuunnittelijoita kilpailutettiin ja 1889 oli kaksi vaihtoehtoa jäljellä. Belgialaisen Leon Nagantin ja venäläisen Sergei Mosinin suunnitelmien pohjalta valmistettiin koeaseet. Lopulta päädyttiin Mosinin versioon, jossa käytettiin paljon hyödyksi Nagantin ideoita, esim. lukon ja syöttökotelon suhteen. Huhtikuussa 1891 keisari Aleksanteri III hyväksyi asemallin nimellä Venäläinen kolmen linjan kivääri vuosimallia 1891. Kolme linjaa eli 7,62 mm. Asemallista puuttui alkuun piipun yläpuolinen kädensuoja ja 1893 se lisättiin aseisiin ja vähän tämän jälkeen luovuttiin liipaisinkaaren takana olevasta sormituesta. Asetta alettiin heti valmistamaan kolmella tehtaalla: Tulassa, Ishevskissä ja Siestarjoella. Alun tuotantovaikeuksien takia aseita tilattiin Ranskasta Chaterllerault tehtailta 500 000 kappaletta vuosina 1893-1895. Ranskassa valmistetuissa aseissa on pähkinäpuusta tehdyt puuosat, kun venäläisten tekemissä kivääreissä on vaaleat koivupuiset tukit. Aseisiin kuului hihna ja 50 cm mittainen rotanhäntäpistin, joissa ei ollut tuppea aluksi ollenkaan. Pistimet kuuluivat olla aina aseessa kiinni. Alun kaksiosaisesta puhdistuspuikosta luovuttiin 1896, jolloin se korvattiin 73 cm pituisella puhdistuspuikolla. Vuoteen 1903 mennessä oli valmistunut venäläisten asetehtailta lähes 3 000 000 kappaletta kivääriä M1891 lisänä tietysti Ranskasta hankitut hieman reilut 500 000 kivääriä. 1908 aseiden hihnakiinnitys muuttui meille tutummaksi, jolloin syöttökotelossa ja etusiderenkaassa olevasta hihnalenkistä luovuttiin ja aseisiin tuli tukkeihin läpiviennit. Asekehitys kulki eteenpäin ja 1909 tuli aseisiin metallinen vastinpultti lisäämään puuosien kestävyyttä. Myös joihinkin vanhempiin aseisiin lisättiin vastinpultti. Vuonna 1910 muutettiin tähtäimiä uuden 1908 käyttöön vahvistetun modernimman teräväkärkisen patruunan myötä, koska uusi patruuna oli tehokkaampi, niin myös lentorata oli laakeampi sen luodilla. Myös tähtäinasteikko muuttui 2700 arsinasta 3200 arsinaan. Arsina on vanha venäläinen pituusmitta, joka tarkoittaa askelta (0,711 m). Vanhoihin aseisiin vaihdettiin uudempaa tähtäintä sitä mukaa kun tähtäimiä saatiin tehtailta joukko-osastoihin. Vuonna 1914 syttyi 1. maailmansota. Venäjä asetti joukkonsa liikekannalle painostaakseen Itävalta-Unkaria, jolloin Saksa julisti Venäjälle sodan 1. elokuuta 1914. Asevarustelu sai näin uutta vauhtia. Kivääriä M1891 oli venäläisillä tuolloin 4,3 milj. kappaletta, mutta sodan alun kovat asetappiot aiheuttivat suuren asevajeen, jota täydentämään oman tuotannon lisäksi tilattiin Yhdysvalloista kivääreitä M1891. Remington toimitti 840 307 ja Westinghouse 769 520 kappaletta M1891 -kivääriä sodan aikana venäläisille. Myös näissä aseissa tukki oli pähkinäpuuta. Maailmansodan aikana venäläisten valmistamien aseiden laatu heikkeni huomattavasti, koska määrä sai korvata laadun. Aseita valmistettiin vielä vallankumouksen jälkeenkin, mutta pienenevässä määrin ja tuotanto loppuikin vuoteen 1924, jonka jälkeen tuotanto painottui lyhyempään rakuunamalliin. Aseena kivääri M1891 säilyi Venäjällä palveluksessa aina 2. maailmansodan loppuun asti. Suomalaiset saivat Talvisodassa aseita vähäisesti sotasaaliina, koska puna-armeijassa taistelevilla joukoilla oli käytössä pääsääntöisesti modernimmat versiot, kuten M91/30. Jatkosodassa aseita tuli sotasaaliina enemmin, mutta vähäisesti kuitenkin, koska M/91 -kiväärit oli puna-armeijassa jaettu selustan reservijoukoille. Käyttö Suomessa Jalkaväenkivääri m/91 oli Suomessa käytössä jo autonomian aikana suomalaisella sotaväellä. Vuonna 1918 sisällissodassamme ase oli molempien osapuolien käytössä. Valkoiset saivat aseita haltuun riisumalla venäläisiä joukkoja aseista ja myöhemmin keväällä 1918 ostamalla saksasta yli 80 000 kivääriä m/91. Saksasta ostetuissa kivääreissä oli paljon alkuperäisiä vanhempia m/91 -kivääreitä, joissa oli suora tähtäintanko ja vanhat hihnankiinnitykset. Useissa Saksasta saaduissa kivääreissä oli holkki piipunsuussa, jota saksalaiset olivat asentaneet saadakseen kiinnitettyä aseisiin oman puukkopistimensä. Tunnettiin paremmin nimellä Ersatz-pistin (tunnetaan Suomessa hätäapupistin -nimellä ). Vuonna 1919 varikoissamme oli reilut 210 000 kivääriä m/91. Kivääristä oli tullut pääase armeijassamme, joten luonnollista oli, että m/91 kivääreitä hankittiin lisää seuraavina vuosikymmeninä.. Mm. Italiasta 39 900 kpl vuonna 1926, Albaniasta 13 000 kpl vuonna 1928, Ranskasta 2 200 kpl vuonna 1928, Transbaltic Oy:ltä vuosina 1929-1932 30 500 kpl, Unkarista ja Puolasta 7500 kpl vuonna 1936, Tshekkoslovakiasta 10 900 kpl vuonna 1936, Jugoslaviasta 56 500 kpl vuonna 1939. Näin ollen ennen sotia saatiin maahan kohtuullisen paljon kivääreitä m/91. Maahan saaduista ja jo maassa olleista aseista ennen sotia oli monet aseet hyvin huonokuntoisia, joten asevarikot kunnostivat aseita 30-luvun lopulla tehostetusti satojen aseiden päivävauhtia. Varikoissa korjauksien yhteydessä lyötiin aseisiin takatähtäimien oikealle puolen metriasteikko, ja aseisiin lisättiin tähtäimiin 200 m:n tasa viilaamalla yksi porras tähtäimen alle. Suomessa valmistettiin jo 30-luvulla aseisiin varaosia, kuten perärautoja, piippuja, syöttökoteloita, jyviä ja yllensä kuluvia osia, kuten ulosvetäjiä, ruuveja ja jousia. Jatkosodan aikana aseisiin valmistettiin varikoissa tukkeja ja tehtiin muitakin parannuksia, mutta sitten aseen malliksi jo tuli m/91 kotimainen. Talvisodan jälkeen varikoissa oli hieman yli 200 000 kappaletta m/91 -kivääriä. Jalkaväenkivääri m/91 armeijamme peruskiväärinä oli vakuuttava, kun vuonna 1943 m/91 -kivääri edusti 49 % koko armeijan kiväärikannasta eli käytännössä puolet kivääreistämme oli m/91 -mallia vaikka sota oli kuluttanut tuolloin asekantaa ankarasti. Vuonna 1951 varikoissamme todettiin olevan vielä 170 000 kivääriä m/91 ja näistä noin 110 000 asetta taistelukunnossa. Aseita on myyty ulkomaille ja henkilökunnalle, kuin myös keräilijöille, mutta varikossa edelleen on runsain mitoin nyt jo 115 vuotta vanhaa asemallia. Tulevaisuudessa voi käydä, niin että kaikki lähtee köntässä jonnekin, joko ulkomaille tai ties minne masuuniin sulatettavaksi. Aseiden varikon myyntihinta 100 € voisi olla tietysti esim. 50 €, jos se vauhdittaisi m/91 -kiväärien myyntiä. Tosin perus m/91 -kivääri ei nauti kovinkaan suurta keräilyarvoa keräilijöiden keskuudessa, mutta sitten kun aseet on varikosta loppuneet voi arvostus yllättäen nousta. |<<P-38|


text: Ainakin vahvasti pohjalaistaustaiset Palava ja Softengine esiintyvät miesten salibandyn Suomen mestarin Seinäjoen Peliveljien kansanjuhlissa Seinäjoen torilla keskiviikkona. Palava tuli tunnetuksi koko Suomelle nousemalla maalaisrokilla radiosoittojen kärkeen. Palava-yhtyeen sinkut Kerro missä oot ja Tuuli käy soivat yhä radiokanavilla tiuhaan. Palavan solistina ja viulistina on Osku Ketola Ilmajoen Koskenkorvalta. Kansanjuhlissa on myös muuta ohjelmaa, muun muassa Seinäjoen kaupungin tervehdys, ja SPV:n kauden kohokohtia peleistä nähdään jättiscreeniltä. Seinäjoen Sanomat kertoi aiemmin tiistaina, että ilmavoimat kielsi hävittäjien ylilennon SPV:n kansanjuhlassa. SPV:n päävalmentajan ja urheilutoimenjohtajan Tommy Koposen mukaan komentajalta tulleen viestin mukaan taustalla ovat säästösyyt. – Kaikki ylimääräiset lennot normaalien harjoituslentojen ulkopuolella on laitettu pannaan, kertoo Koponen. SPV halusi, että Kauhavan lentosotakoulun hornetit olisivat tehneet ylilennon. – Lupaa ei kuitenkaan irronnut. SPV voitti sunnuntaina salibandyn Suomen mestaruuden kaatamalla helsinkiläisen SSV:n viidennessä ratkaisevassa loppuottelussa. SPV:n kansanjuhla Seinäjoen torilla, Torikeskuksen edessä, alkaa keskiviikkona kello 18. – Juhla alkaa bändien soitolla. Pelaajat tulevat paikalle kello 18.30. Tulevatko pelaajat jääkiekon maailmanmestarien tavoin rekalla tai linja-autolla? – Se on vielä salaisuus. Kyllä me jotain keksitään, naurahtaa Koponen. Kansanjuhlan juontaa Toni Kurkimäki. Koponen odottaa ennennäkemättömään kansanjuhlaan satoja ihmisiä.


text: Kunta- ja palvelurakenneuudistushankkeen aluevaiheessa on esitelty mahdollisia kuntamalleja alueellisissa tilaisuuksissa ympäri maan. Kansalaistoiminnan tulevaisuus huolestuttaa ainakin kahdessa kolmesta vaihtoehtoisesta mallista. Hankkeen projektipäällikkö Jukka Peltomäki ei yhdy huoleen paikallisen vapaaehtoistoiminnan hiipumisesta. Hänen mukaansa palveluja ei ole tarkoitus viedä ylätasolle. ”Urheiluseurojen vahvuus ja voima on paikallisuus”, hän muistuttaa. ”Kun kiinnostus yhteiskunnallisiin asioihin näyttää muuten vähentyneen, ovat urheiluseurat kuitenkin edelleen pystyneet keräämään aktiiveja toimimaan lähiyhteisönsä hyvinvoinnin hyväksi.” Peruskuntamalli muistuttaa nykyisiä kuntia Peruskuntamalli muodostuu työssäkäyntialueesta tai muusta toiminnallisesta kokonaisuudesta. Tavoitteena on, että asukkaita peruskunnassa olisi vähintään 20 000 – 30 000, mikä tarkoittaisi kuntaliitoksia. Kunnilla olisi vastuu sekä rahoituksesta että palvelujen järjestämisestä. Eri kuntamalleja koulutus-, kulttuuri-, liikunta- ja nuorisopolitiikan toimialoilla arvioivassa kuntauudistushankkeen asiakirjassa suuremman kuntakoon arvioidaan parantavan mahdollisuuksia palvelujen strategiseen suunnitteluun, rahoituspohjan turvaamiseen ja tarkoituksenmukaiseen järjestämiseen. Suuremmalla kunnalla arvellaan olevan myös paremmat mahdollisuudet rekrytoida ammattihenkilöstöä. Toisaalta asiakirjassa pelätään paikallisen tason tarpeista lähtevien palveluiden huonontumista ja paikallisen aktiivisuuden vähentymistä. Piirimalli järjestäisi sosiaali- ja terveyspalvelut uudestaan Piirimalli lähtee selvimmin sosiaali- ja terveyspalvelujen näkökulmasta. Siinä sosiaalihuollon, perusterveydenhuollon ja erikoissairaanhoidon palvelujen järjestämisvastuu siirretään sosiaali- ja terveyspiireille. Väestöpohjan tulee olla vähintään 100 000 asukasta. Sosiaali- ja terveyspiiri toimii pääasiassa palvelujen tilaajana. Lähipalvelut voidaan edelleen tuottaa hajautetusti paikallisten tarpeiden mukaan. ”Puutteena tässä mallissa on, että sosiaali- ja terveystoimi eriytyy muista palveluista”, Jukka Peltomäki muistuttaa. Esimerkiksi terveysmenojen kasvua hillitsevän liikunnan järjestämisestä päätettäisiin erillään terveystoimesta. Aluekunnat olisivat mammutteja Aluekuntamallissa Suomeen muodostetaan 20-25 aluekuntaa. Nykyisistä kunnista tulee lähikuntia. Palveluiden järjestämisvastuu on aluekunnilla, mutta ne tuotettaisiin hajautetusti. Osa palveluista voidaan määrätä lähikunnille, joille aluekunnat voivat myös delegoida tehtäviä. Malli on vielä keskeneräinen esimerkiksi aluekunnan ja lähikunnan työnjaon osalta. Koulutus-, kulttuuri-, liikunta- ja nuorisopolitiikassa aluekuntamallinkin on arvioitu parantavan palvelujen suunnittelua, rahoituspohjaa ja tarkoituksenmukaista järjestämistä. Toisaalta malli saattaa synnyttää päällekkäistä hallintoa. Mallin pelätään lisäävän asukkaiden passiivisuutta ja huonontavan kansalaisyhteiskunnan sekä julkisen ja kolmannen sektorin yhteistyön mahdollisuuksia. Peruskunta viehättää kuntaihmisiä Aluevaiheessa vahvimmaksi vaihtoehdoksi näyttää nousseen peruskuntamalli, jonka kuntaihmiset kokevat läheisimmäksi. Se muistuttaakin eniten nykyistä kuntamallia. Tämäkin malli edellyttää kuitenkin melkoista kuntien määrän karsintaa. ”Alueille on toimitettu materiaali, jonka pohjalta ne simuloivat eri toimintoja ja esittävät mahdollisesti myös omia ratkaisujaan. Hallitus tekee päätöksen jatkosta ennen juhannusta”, Peltomäki kertoo. Teksti: Pete Saarnivaara Lisätietoja: Kuntauudistus verkossa Lue lisää: Jukka Peltomäki: liikunnan hallinnollista asemaa vahvistettava Jukka Peltomäki keskustelutti järjestöväkeä kuntauudistuksesta SLU:n syyskokouksessa 18.11. Tampereella. Kuntakumppanuus on yksi tärkeä reitinvalinta Liikunta- ja urheilujärjestöjen yhteisessä Ohjelmatyössä "Suomi liikkuu ja urheilee hyvässä seurassa". Ohjelmatyö kokonaisuudessaan tästä. SLU:n jäsenjärjestöt saavat käyttää tekstiä lähteen mainiten: SLU, Liikunnan ja Urheilun Maailma 17/05, Pete Saarnivaara, www.slu.fi.


text: Euromaat sopuun – Kreikan veloista puolet pois – Olen hyvin tyytyväinen saavutettuihin ratkaisuihin. Kaikki pöydällä olleet asiat saatiin ratkaistua, kokouksessa Suomea edustanut pääministeri Jyrki Katainen sanoi valtioneuvoston varhain aamulla antaman tiedotteen mukaan. Euroalueen valtionpäämiehet sopivat Kreikan velkajärjestelystä, jonka tavoitteena on saattaa Kreikan julkisen velan osuus 120 prosenttiin bruttokansantuotteesta vuoteen 2020 mennessä. Yksityisten sijoittajien hallussa olevien joukkovelkakirjojen pääomista leikataan 50 prosenttia. Euromaat päättivät myös, että Euroopan vakausrahaston kapasiteetti otetaan tehokkaampaan käyttöön. ERVV:n lainanantokyvyn kasvattamisesta on ollut esillä kaksi mallia. Käytännön mekanismeista päätetään myöhemmin. EU:n presidentin Herman van Rompuyn mukaan 440 miljardin euron rahaston toimintakyky nelin- tai viisinkertaistuu toimenpiteiden seurauksena. ERVV:n muutokset mahdollistavat muun muassa sen, että maailman ylijäämämaiden varoja voitaisiin käyttää IMF:n kautta kriisin ratkaisemisessa. Euromaiden enimmäistakausmäärää ei kuitenkaan kasvatettu. Pankeille tiukempi vakavaraisuusvaade Euroopan pankkisektorin vakauttamiseksi pankkien vakavaraisuusvaatimus nostettiin yhdeksään prosenttiin. Tämä tarkoittaa valtioneuvoston tiedotteen mukaan EU-tasolla noin 106 miljardin euron pääomitustarvetta. Pankit hankkivat pääomansa ensisijaisesti sijoittajilta ja toissijaisesti kotivaltioilta. Jos tukea kotivaltiolta ei ole saatavissa, pääomitus olisi rahoitettava tiukoin ehdoin Euroopan rahoitusvakausvälineen lainalla. Kokouksessa sovittiin lisäksi useista toimista, joilla vahvistetaan euroalueen talouskuria ja uudistetaan euroalueen rakenteita. Euromaat päättivät muun muassa tiukemmista seuraamuksista sopeutusohjelmista lipsuville maille, säännöllisistä euroalueen huippukokouksista sekä näille pysyvästä puheenjohtajasta. Myös Italia ja Espanja raportoivat konkreettisista toimista, joilla ne vahvistavat julkista talouttaan.


text: VISKin keskeiset osat näkyvät viidestä välilehdestä: Lisäksi VISK tarjoaa erilaisia hakumahdollisuuksia. Kielioppiteksti koostuu 1738 pykälästä, joista jokainen on yksi verkkokieliopin sivu. Tekstiin pääsee paitsi sisällysluettelosta myös hakemiston ja useimpien määritelmienkin kautta. Tietynnumeroisen pykälän saa suoraan näkyviin kirjoittamalla hakuruutuun § [numero]. Käytetty lähdekirjallisuus ilmenee pykälien lopusta. Lisäksi etusivulla on nähtävissä koko kieliopin kirjallisuusluettelo. Sisällysluettelon rakenteesta, pykälien lajeista ja lähteiden käytöstä tarkemmin ISK:n johdannossa. Sivuja tulostettaessa sivu- ja yläpalkit eivät tulostu.


text: Keskiviikko 22. toukokuuta 2013 31.05.2012 Samuli Rissanen Jere Riikonen ideoi suomalaisille työhyvinvointikortti, jossa voisi olla liikunta-ja kulttuurisetelit sähköisenä palveluna. – Liikuntaa voisi sisältyä viikottaiseen työaikaan 1-1,5 tuntia, hän ehdottaa. Porvoolainen kd-aktiivi Jere Riikonen ehdottaa, että viikottaiseen työaikaan voisi sisältyä 1-1,5 tuntia vapaavalintaista liikuntaa. – Liikunnan puute on suurin yksittäinen syy hengitys-, sydän- ja tukielinsairauksille sekä masennusoireille, jotka johtavat ennenaikaisiin eläkkeelle siirtymisiin, Riikonen kertoo. Suomessa on hyvällä tolalla oleva koululiikunta, mutta aikuisiällä liikkuminen jää omalle vastuulle ja usein kiireisen aikataulun jalkoihin. Riikosen mielestä suomalaisia voisi liikuttaa jatkossa enemmänkin ja jopa työnantajan laskuun. Hän ideoi työhyvinvointikorttia, johon voisi sisältyä 1-1,5 tuntia liikuntaa viikossa. Laji olisi vapaasti valittavissa. Riikonen ehdottaa, että vastapainoksi järjestelmään sitoutuvalta työnantajalta poistuisi velvollisuus maksaa täysimääräinen palkka ensimmäiseltä sairauspäivältä. Löydä itselle sopivin tapa liikkua – Uskon, että tämä motivoisi liikkumaan, ehkäisisi aikaisia eläköitymisiä ja vähentäisi sairauslomia, Riikonen jatkaa. Lisäksi aloite kasvattaisi liikuntapalvelujen kysyntää ja vaikuttaisi positiivisesti palvelusektorin toimintaan. – Se myös lisäisi valinnanvaraa ja antaisi monille mahdollisuuden tutustua eri urheilulajeihin ja löytää itselleen sopivin tapa liikkua. Järjestelmä olisi toki vapaaehtoinen. Liikuntaan käytetyn ajan voisi myös työskennellä tai käyttää terveyttä edistäviin koulutuksiin ja palveluihin. – On aloja, joissa fyysistä rasitusta tulee työn puitteissa muutenkin, joten heidän tarpeisiinsa voisi räätälöidä erityisesti henkisen puolen työterveyttä edistävää toimintaa, Riikonen ehdottaa. Työantajat avainasemassa Liikuntaan kannustavia työpaikkoja ei Suomessa ole vielä liikaa, vaikka liikuntasetelit ovat yleistyneet ja monilla aloilla liikunnan vaikutus työterveyteen on huomioitu. Säännöllistä liikuntaa itsekin harrastava Riikonen on aiemmissa työpaikoissaan voinut hyödyntää työantajan tarjoamia liikuntamahdollisuuksia. – Mielestäni työnantajat pystyisivät halutessaan vaikuttamaan tehokkaasti työurien pitenemiseen, mikäli heiltä löytyy yhteiskuntavastuuta ja pitkän tähtäimen strategioita nopeiden voittotavoitteiden sijaan, hän sanoo. Haasteellisinta yhteiskuntavastuun kantaminen on pienissä ja keskisuurissa yrityksissä, joiden resurssit ovat pienet ja markkinatilanne kireä. Työurien pidentämiseen tähtäävän järjestelmän olisikin oltava yksinkertainen ja kannustava. Liikunta työurien pidentäjänä-järjestelmä voisi Riikosen mielestä olla yksi sellainen, jossa kaikki voittavat. – Yhteiskunta hyötyy pitemmistä työurista ja lisääntynyt terveys vähentäisi hoitokustannuksia ja sairauspoissaoloja. Kaikki hyötyisivät paremmasta elämänlaadusta. Kristillisdemokraattien näköinen järjestelmä Riikosen mukaan järjestelmän tukena voisi toimia ns. työhyvinvointikortti. Se on koulutuksellinen, mutta siihen voisi lisätä uusia toimintoja, kuten kulttuuri- ja liikuntasetelit, sähköisenä palveluna. Riikonen pitää ideaa niin hyvänä, että ihmettelee, miksi muut puolueet eivät ole sitä napanneet. – Kenties tämä soveltuukin hyvin juuri kristillisdemokraateille, jotka painottavat terveen ja raittiin elämäntavan merkitystä koko yhteiskunnan hyvinvoinnille, hän sanoo. Työhyvinvointikortti • Työurien pidentämistä pohtineessa, Jukka Ahtelan, vetämässä Työelämäryhmässä sovittiin talvella 2010, että Työturvallisuuskeskus kehittää ja ottaa käyttöön Työhyvinvointikortin. Kehittäminen tapahtui yhteistyössä työmarkkinajärjestöjen kanssa. • Työhyvinvointikortti suoritetaan osallistumalla päivän mittaiseen työhyvinvointikorttikoulutukseen, johon kuuluu tentti ja ennakkotehtävä. Kortti toimii koulutuksen todistuksena. • Koulutus keskittyy työhyvinvoinnin perusasioihin ja käsittelee työpaikan eri toimijoiden rooleja ja vastuita työhyvinvoinnin edistämisessä. • Jere Riikosen ehdotuksessa työhyvinvointikorttiin, jonka sisältö on nyt ainoastaan koulutuksellinen, voisi lisätä uusia toimintoja. • Riikosen mukaan korttiin olisi luontevinta sisällyttää kulttuuri- ja liikuntasetelit sähköisenä palveluna.


text: Oma kartoitussatelliitti alle 7000 eurolla Muutama vuosi sitten Norjan entinen ulkoministeri Thorvald Stoltenberg ehdotti pohjoismaisen valvontasatelliittijärjestelmän rakentamista. Suurvallat ja kaupalliset toimijat eivät ole olleet kiinnostuneita pohjoisista leveyspiireistä ja kriisitilanteessa ei kaukokartoitustietojen saaminen ole mitenkään varmaa. Hintaa järjestelmälle olisi kertynyt noin miljardi euroa. Maanmittauslaitos on toteuttamassa valmiusjärjestelmää tulva- ja myrskytuhojen ilmakuvausta ja kartoitusta varten. Homma on jäissä, koska varteenotettavia tarjouksia ei ole saatu. Ehkä suuri ei ole aina kaunista. Nyt olisi mahdollisuus laittaa oma kartoitussatelliitti toimintaa edullisesti. Hinnaksi on amerikkalainen yritys lätkäissyt 8 317 USD (maksu Paypalin kautta). Amerikkalaiset joutuvat maksamaan hieman enemmän, me muut saamme arvonlisäverottamana. Hinta pitää sisällään satelliiitin ja sen viemisen kiertoradalle. Eikun suunnittelemaan naapuruston valvontaa...


text: Valokuvaaminen on usein kiinni kärsivällisyydestä ja siitä, että on paikalla juuri oikeaan aikaan. Aina ei tarvitse omata huippukuvaajan kykyjä tai huippukuvaajan varusteita, vaan riittää että on kamera, jolla kuvan saa otettua. Tähän kuvasarjaan on kerätty valokuvia, jotka on otettu täysin oikealla hetkellä, vaikka osa onkin lavastettuja ovat ne silti erittäin hauskoja! Katso ja varaudu nauramaan holtittomasti!


text: Yhteystietojen haku Akava-yhteisöstäOheisen hakutoiminnolla voit hakea Akavan jäsenjärjestöjen, Akavan aluetoimikuntien ja niissä toimivien henkilöiden yhteystietoja. Voit hakea tietoja järjestöiittäin tai henkilön nimen mukaan. - Akavan viestintäosasto ylläpitää tietoja liittojen lähettämien tietojen ja päivitysten mukaan. Mikäli etsimääsi tietoa ei löydy, vaikka pyrimme pitämään tiedot aina ajantasaisina, voit siirtyä oheisen valikon kautta kyseisen liiton sivustolle.


text: Helsinki–Hania n. 3 tuntia 55 minuuttia. Plataniaksen suosikkikohteessa lähellä Haniaa on kaikki mitä lomailija voi toivoa – rantoja, yöelämää ja upeita hotelleja. Lisätietoa matkakohteesta Pohjoismaalaisten suosima Platanias sijaitsee noin 12 kilometriä Hanian kaupungista. Täällä on kaikki, mitä tarvitset onnistuneeseen lomaan. Majoitusvaihtoehtoja on viiden tähden hotelleista yksityisiin huoneistohotelleihin. Ravintoloita, tavernoja ja kauppoja on paljon ja yöelämä baareissa ja diskoissa on vauhdikasta. Kesäisen korkeasesongin aikana Plataniaksessa riittää vilskettä, mutta sitä pääsee myös pakoon. Suosittelemme vaellusta oliivilehtojen halki ylös vanhaan kylän keskustaan, jossa elämisen rytmi on rauhallisempaa ja huomaat olevasi keskeltä kreikkalaista arkipäivää. Löydä suosikkisi Plataniaksen ranta on hiekkaa, jonka seassa on pieniä kiviä. Rannalla on aurinkotuoleja ja päivänvarjoja sekä hyvät vesiurheilumahdollisuudet. Vaikka Platanias on vakiintunut turistikohde, on kreetalainen vieraanvaraisuus edelleen läsnä, ja pienellä etsimisellä jokainen löytää täältä omat mansikkapaikkansa.


text: HUOVUTUSMATERIAALIT SUORAAN MAAHANTUOJALTA Felt Faction Ky myy ainutlaatuisia huovutusmateriaaleja. Suurin osa materiaaleista on Elinan itsensä kehittämiä. Ne ovat saaneet sellaista kyytiä Elinan testaamina, että toimivat varmasti! Tehtaat valmistavat näitä materiaaleja vain Felt Faction Ky:lle. Muistathan tilausta tehdessäsi, että pienin tilattava määrä esihuohuovissa ja muissa metreittäin myytävissä materiaaleissa on yksi metri (1m). Saamme itse materiaaleja kilometrimäärissä, joten emme voi toimittaa pienempiä määriä. MATERIAALIT HUOVUTUKSEEN Esihuovat eli Neulahuovat Esihuovat (neulahuovat) EIVÄT ole valmiita huopia. Etusivu Materiaalit Materiaalit


text: Ryhmäteatterin näytelmä Jatkuvaa kasvua on palkittu Edinburghin Fringe-festivaalin parhaana näytelmänä. Ryhmäteatterin tuottama Continuous Growth (Jatkuvaa kasvua) sai parhaalle uudelle näytelmälle myönnetyn Fringe First -palkinnon. Edinburgh Fringe on maailman suurin taidefestivaali, jossa kolmen viikon aikana nähdään yli 2500 esitystä noin 60 eri maasta. Jatkuvaa kasvua on vaiherikas tarina siitä, kuinka tuiki tavallinen perheenisä ja pesunkestävä perusinsinööri, menettää työpaikkansa, ryhtyy yrittäjäksi ja saattaa maailmantalouden ennennäkemättömän sekaannuksen valtaan. Continuous Growth on osa Opetus-ja kulttuuriministeriön From Start to Finnish -hanketta, jonka päämääränä on tukea suomalaisen näytelmäkirjallisuuden kansainvälistymistä. Näytelmän ovat käsikirjoittaneet Esa Leskinen ja Sami Keski-Vähälä, englanniksi kääntänyt Nely Keinänen, sovittanut Catherine Grosvenor ja ohjannut Aleksis Meaney. Hankkeen ehtojen mukaisesti näyttelijät ovat skotlantilaisia. Opetus- ja kulttuuriministeriö on tukenut näytelmävientiä Edinburgh Fringe -teatterifestivaalille vuodesta 2010 lähtien. EH


text:
Asfalttipätkät samoja mitä me vedettiin menneen kesän reissun alkupäässä...olitko Vercorsissa yötä täällä, Rencurelin kylässä sijaitseva loistava biker-mesta Hotel Le Marronnier Olimme siellä taas heinäkuussa ja on sitten mainio mesta ja mukava henkilökunta+omistajat! mjoo, noihin teihin tottuu, enemmän pelottaa päivittäinen työmatka Haukipudas-Oulu välillä... Majoitus oli Fjällrävenin Akka RS3 koko matkan ajan. Vettä tuli välillä yötäpäivää, mutta aika hyvin säilyy tossa 3-kaari putkessa kuivana kun purkaa ja kasaa leirin kuoren alla. Tosin useamman päivän jälkeen alkaa kaikki kostua kun mikään ei kosteassa ilmassa kuivu. Vercorsin leiri oli Vassieux-en-Vercorsin lähellä Loistavan näkoistä pätkää, lautta lähtee 28pv saksaan ja tuonne päin ois tarkoitus suunnistaa,,ne alpit ne alpit tai vuoren käikäleet. * ps.onkos muita lähdössä 28.8 -Honda 700va Transalp 2011- -Stomp superstomp 140Z- Honda CB600F Hornet 2007 Suzuki TS125 Honda Monkey Kivaa katseltavaa * Milläs kuvasit ? Kawasaki GPZ 500 -97, *Honda CBR 1000 -93, Honda CBR 1100 XX -00, Honda CBR 1100 XX -05 ,Kawasaki ZZR 1400 -07 * * Iron Butt *3x SS 1000, 2x SS 1600K, SS 2000K * * * * * * * * * * MC VA-RO* N,EST,DK,D,A,I,HR,SLO,SK,CZ,PL,LV,LT,CH,F,SM,MC,S * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * * Hienoja on,
Sachs 50cc 6x, Solifer SM 50cc -78 ... Vt750 - 06, FJR -07
 yks nörttikuva... elikkä virtuaalipanoraama. kuva on jotain 33mb , eli hetki voi mennä imuttaessa, mutta tää on sen verran hieno että kannattaa odotella sori nuo trial leimat pitkin kuvaa... jos on flashit kunnossa niin hiirellä voi käännellä kuvaa ja shift xoomaa sisään ja ctrl xoomaa ulos daluis virtual pano Milläs mopolla kuljit, kun en osaa kuvasta tunnistaa? Finestre passo (Colle delle Finestre) jäi minulta käymättä, kun paikalliset pelotteli tien olevan mopolle ajokelvoton (link). Mutta sinun videolla tuo näyttää ihan hyväkuntoiselta. Reitit Assietta passolle (Colle de Assietta) ja Sommeiller passolle (Col de Sommeiller) näyttää selvästi hankalammilta. Lisäksi tuo jälkimmäinen taitaa olla umpikuja. Onko siellä ylhäällä edes ravintolaa? Ai että olisi mukavaa päästä vastaavalle reissulle Hienoa maisemaa ja mukavia reittejä Vielä joskus gsx-r 1000 kawasaki zx6rr kilvetön Alla on -97 AT, jossa on 290tkm matkaa takana... http://www.elisanet.fi/katoome....693.htm Tiukkoja mutkia noissa välillä on mutta ajaa ne melkein millä pyörällä vaan. Fenestren oon ylittäny Yammun XJ600, Yammun FZR1000, ja tällä Africa Twinillä... http://www.elisanet.fi/katoome....lle.htm ... ja fenestren puolelta se on melkein kokonaan asfalttia, muutama pätkä on soraa. Susan puolella soraa on enemmän ja mutkat tiukempia... Assietta menis varmaan myös ihan katupelillä, mutta sommeillerilla on sen verran tiukkaa serpoa, että voi joutua vekslaamaan että mopo menee mutkasta. AT:lla ok. Sommeiller on umpikuja, siellä oli joskus bunkkeri huipulla, joka on melko tarkkaan 3000 metrissä. Ovat purkaneet bunkkerin jossain välissä... http://www.kotinet.com/jouko.k....011.htm tossa muuten kuva jafferaulta idän suuntaan. vasemmalla ei tuo näkyvä, mutta seuraava laakso vie sommeillerille ja suoraan edessä on mont pramand parin kukkulan takana. ilmeisesti tuosta vasemmalta pääsisi myös ylös asti. http://www.elisanet.fi/katoome....204.htm ja bardonecchian suuntaan http://www.elisanet.fi/katoome....203.htm tän vuoden kuvat on vielä tässä koneella.... reissun kuvat näissä on sitten vesileimat törkeesti keskellä, varoitus allergisille. s'il vous plait http://www.elisanet.fi/katoomer/link...2011/index.htm ja tossa noita nörttikuvia ilman leimoja. hiirellä voi pyöritellä ja rullalla xoomata. fullscreeninä vähän paremman näköistä. elikkä gorges daluis http://www.elisanet.fi/katoomer/pano...2_Panorama.htm col d'izoardin eteläpuolen kanjoni http://www.elisanet.fi/katoomer/panot/izoard_compte.htm tientekijöiden taidonnnäyte vercorsista grenoblen läheltä http://www.elisanet.fi/katoomer/panot/compte_laval.htm ja tää korppikotkien koti taas kerran http://www.elisanet.fi/katoomer/panot/verdon_1.htm samson kuilu verdonilla http://www.elisanet.fi/katoomer/panot/verdon_samson.htm Nuo panoraamakuvat(kin) on aika upeita. Ainakin ne, jotka sain toimimaan. Kaksi viimeistä linkkiä toimi ok, kaikki muut antoi virheitä (kuva rikki ja/tai HTTP-404). Väännätkö vielä rautalangasta meille tyhmemmille, miten tuollaisia panoraamakuvia otetaan? Mitä tarvikkeita joudut kantamaan mukana, ja millainen prosessi tuollaisen kuvasarjan ottaminen on? mjoo,(mpuputti @ Syys. 28 2011,07:52) kirjoitti pitäs noitta linkkien toimia, jos ei muuten niin väsyttämällä huurteen kammeralla saa varmaan nuo peruspanot tehtyä suoraan. Pystyssä jos vetää niin saa pikseleitäkin kuvaan reilusti. itellä oli mukana canon 7d , samyang 8mm kalansilmä, canon 17-40/4 ja canon 70-200/4, panopää, ympyrävasivaaka ja kolmijalka. Kamerassa oli enimmäkseen kiinni 17-40, lintukuvat 70-200:lla ja nuo pallopanot on tolla samyangilla. panopää on itsetehty alumiiniprofiilista L muoto ja siihen säädettävä alumiinilatta, johon itse kamera tulee kiinni. Näillä voi kameraa kääntää niin että kuvien laidat on täsmälleen samanlaisia ja ne on helppo nitoa yhteen. pallopää tulee kolmijalkaan kiinni ja vesivaakalla voi kattoa että kamera pyörii vaakatasossa, joka myös helpottaa yhdistelyä. Kameran kääntö pitää tehdä "nodal-pointin" ympäri, joka on eri linsseillä eri paikassa eli pitää vaan kokeilla säätämällä, yleensä kääntökohta on aika lähellä linssin etupintaa, muttei aina. Toisaalta käsivaralta tulee kuitenkin kuvattua aika paljon kun kolmijalan kaivaminen ei hotsita... ptgui kun osaa korjailla heittoja ja vääristymiä aika hyvin. eli nuo pallokuvat on tehty 8 eri (pysty)kuvasta, jotka on otettu 4 kpl 90 asteen välein vaakatasossa alaspäin suunnattuna ja toinen rivi *4 kpl 90 asteen välein ylöspäin suunnattuna. Kuvat on jälkiäteen yhdistelty PTGui-softawarella, jolla nuo pallopanot saa myös tehtyä flashiksi asti. Itse kuvailen aina raw-kuvia, joita saa myöhemmin säädeltyä enemmän kuin jpegiä. esim. tämä on 11900x4300 pikseliä elikkä noin 51megapikseliä http://www.elisanet.fi/katoome....so2.htm siitä voi printata ihan valokuvalaatua vaikka 2x3 metrisen lakanan tosin printtaus maksaa muutaman satasen. nuo pallopanotkin on alunperin 9500x4700 -> 44megapikseliä, mutta niitä ei oikein voi nettiin laittaa kun ne vie tilaa.... tossa vähän linkkejä samuang http://www.digitarvike.fi/product_details.php?p=2312 ptgui http://www.ptgui.com/ tää ei ole mun mutta vähän samantapanen http://www.tawbaware.com/maxlyons/panhead_d60.htm tossa kaupallinen panopää http://www.stereoscopy.com/jasper/panorama.html nonii nyt tiedätte panoraamoista sen minkä minäkin tai ehkä jo vähän enemmän.... Tossa olis puolen tunnin pätkä bardonecchiasta sommeillerille, jostain on pätkitty osia pois. alussa gepsin kuva jossa näkyy korkeus eli se 3000 metriä. Pari murmelia näykyy tiellä notkumassa, mutta ottavat hatkat kun huomaavat...(18:55 ja 21:18) http://www.youtube.com/watch?v=kffx1FHQ1yo finestren sola http://www.youtube.com/watch?v=clpJuTXefX0 ja tossa 2010 chott el jerid, elikkä saharan suurin suola-aavikko. Jotenkin tässä ollaan homman ytimessä. http://www.youtube.com/watch?v=iRf0tGlPN1U ja jotain ihan muuta... http://www.youtube.com/watch?v=dYbZ_...feature=relmfu Mistä kohdilta nuo rotkon reuna kuvat olivat, ainakin IMG 6667, oli suunnitelmissa lähteä noihin maisemiin käymään tälle kesälle. Hienoja kuvia ja maisemia. ex. varadero xl 125 ex. cbr 1000f nyt fjr 1300 Ajan minne haluan, minulla on vaimon lupa sanoa niin. Combe Laval, Grenoblen länsipuolella, Parc National du Vercors http://maps.google.fi/maps?q=Col+Gau...audissart&z=15 tämä on samalta seinältä... http://www.elisanet.fi/katoomer/panot/compte_laval.htm Jos ehditte, niin käykää Verdonilla asti... ponvojaaz


text: Tilastokeskus tuottaa noin 200 tilastoa, joiden tiedot julkaistaan Tilastot-sivustolla. Tilastoista tehdään vuosittain lähes 700 uutta julkistusta. Suomen virallisen tilaston piiriin kuuluvia tilastoja tuottaa Tilastokeskuksen lisäksi myös 13 muuta julkisen hallinnon organisaatiota. Muiden tilastotuottajien tuottamista noin 100 tilastosta on Tilastot-sivustolla kuvaus, joka on linkitetty kunkin tuottajaorganisaation verkkopalvelussa julkaistuihin tilaston tietoihin. Tilastot asiasanoittain -sivulla voi selata tilastotietoa aakkosittain järjestetyn asiasanalistan avulla. Jokaisen tilaston sisältö on kuvattu oleellisilla asiasanoilla ja kunkin asiasanan yhteydessä on linkit niihin tilastoihin, joissa esiintyy asiasanaa koskevaa tilastotietoa. Kaikki asiasanat yhdellä sivullaJ


text: Kouluterveydenhuolto on tarkoitettu peruskoulun oppilaille. Sosiaali- ja terveysministeriö ohjaa ja valvoo kouluterveydenhuoltoa. Kouluterveydenhuollosta säädetään terveydenhuoltolaissa. Valtakunnallisesti yhtenäinen laatu- ja palvelutaso varmistetaan asetuksella. Kouluterveydenhuoltoon sisältyvät - kouluympäristön terveellisyyden ja turvallisuuden sekä kouluyhteisön hyvinvoinnin edistäminen sekä seuranta - vuosiluokittain oppilaan kasvun, terveyden ja hyvinvoinnin seuraaminen ja edistäminen - oppilaan vanhempien ja huoltajien kasvatustyön tukeminen - oppilaan suun terveydenhuolto - oppilaan erityisen tuen tai tutkimusten tarpeen varhainen tunnistaminen ja tukeminen, pitkäaikaisesti sairaan lapsen omahoidon tukeminen sekä jatkotutkimuksiin ja -hoitoon ohjaaminen - oppilaan terveydentilan toteamista varten tarpeelliset erikoistutkimukset Sosiaali- ja terveyspolitiikan strategiassa ja hallitusohjelmassa painotetaan, että - oppilashuoltoa kehitetään yhteistyössä opetus- ja kulttuuriministeriön kanssa - nuorten terveyttä ja hyvinvointia edistetään ja ehkäistään syrjäytymistä - kouluterveydenhuollon alueellisia eroja kavennetaan varmistamalla asetuksen toimeenpano - tuetaan vanhemmuutta Palveluiden järjestäminen Kunnat vastaavat kouluterveydenhuollon toteuttamisesta alueensa peruskoulujen oppilaille. Jokaisessa kunnassa laaditaan kouluterveydenhuollolle toimintaohjelma yhteistyössä opetus- ja sosiaalitoimen kanssa ja nimetään kouluterveydenhuollolle vastuuhenkilö. Kunnat tekevät yhteistyötä huoltajien ja muun oppilashuolto- ja opetushenkilöstön kanssa. Kouluterveydenhuollon palvelut ovat saatavilla pääsääntöisesti koulupäivän aikana koululta tai sen välittömästä läheisyydestä. Kouluterveydenhuolto on oppilaille maksutonta. Peruskoulun aikana järjestetään kolme laajaa terveystarkastusta, joissa selvitetään koko perheen terveyttä ja hyvinvointia. Tarkoituksena on tunnistaa tuen tarpeet entistä varhaisemmassa vaiheessa ja vahvistaa vanhempien tukea. Viranomaisten vastuut Kouluterveydenhuolto on osa oppilashuoltoa, jolla tarkoitetaan oppilaan oppimisesta ja fyysisestä, psyykkisestä ja sosiaalisesta hyvinvoinnista huolehtimista sekä niiden edellytyksiä lisäävää toimintaan. Opetus- ja kulttuuriministeriö vastaa yhdessä STM:n kanssa oppilashuoltoa koskevasta lainsäädännöstä. Terveyden ja hyvinvoinnin laitos (THL) huolehtii kouluterveydenhuollon kehittämisestä, seurannasta ja kuntien ohjauksesta. Se myös ylläpitää kouluterveydenhuollon kehittämisverkostoa. THL kokoaa vuosittaisella kouluterveyskyselyllään tietoa nuorten elinoloista, kouluoloista, terveydestä, terveystottumuksista sekä oppilas- ja opiskelijahuollosta. THL kokoaa seurantatietoja kouluterveydenhuollosta ja oppilashuollosta. Sosiaali- ja terveydenhuollon lupa- ja valvontavirasto (Valvira) ja aluehallintovirastot valvovat kouluterveydenhuoltoa valtakunnallisen valvontaohjelman 2012-2014 avulla. Oppaita ja julkaisuja STM on toimittanut julkaisun, joka tukee kunnissa tehtävää kouluterveydehuoltoa. Kouluterveydenhuollon laatusuositus täydentää asetusta. Valittaminen Sosiaali- ja terveysministeriö ei käsittele muistutuksia, kanteluja tai valituksia. Jos et ole tyytyväinen saamaasi palveluun, hoitoon tai kohteluun, voit - tehdä muistutuksen kouluterveydenhuollosta vastaavalle henkilölle. Ennen muistutuksen tekemistä kannattaa kuitenkin antaa suoraa palautetta ja yrittää selvittää asia hoitaneiden henkilöiden kanssa. - tehdä kantelun valvovalle viranomaiselle: oman alueesi aluehallintovirastoon tai Sosiaali- ja terveysalan lupa- ja valvontavirastoon (Valvira). Jos koet tulleesi väärin kohdelluksi tai kaipaat neuvoja oikeuksistasi, voit olla yhteydessä oman kuntasi tai kuntayhtymäsi potilasasiamieheen. Potilasvahingosta voi hakea korvausta Potilasvakuutuskeskuksesta.


text: ”Populistien voitto uhkaa EU:n pelastuspakettia” Suomalaiset asettivat Portugalin tukipaketin vaakalaudalle, kun he äänestivät eurokielteiset perussuomalaiset eduskunnan kolmanneksi suurimmaksi puolueeksi. – Tämä oli iso, iso jysäys ja se muuttaa Suomen politiikan sisältöä, Helsingin yliopiston valtio-opin professori Jan Sundberg sanoo uutistoimisto Reutersille. Toisin kuin muissa euromaissa, Suomessa EU:n tukipakettiin liittyvien vastuiden kasvattaminen vaatii eduskunnan hyväksynnän. Eilisen vaalituloksen perusteella enemmistöhallituksen muodostamisesta tulee vaikeaa. Perussuomalaisten puheenjohtaja Timo Soini sanoo haluavansa muuttaa Portugalille laadittavan tukipaketin sisältöä. – En usko nykyisen paketin pysyvän, Soini sanoi Ylelle illalla. Reutersille hän sanoi perussuomalaisten tavoitteena olevan, että ”Suomi maksaa vähemmän Brysselille”. Portugali-paketti on hänen mukaansa huono.


text: - Kuva: Petteri Paalasmaa / Uusi SuomiH1N1-rokotteita. Narkolepsialasten vanhemmat ihmettelevät sitä, että Terveyden ja hyvinvoinnin laitos (THL) sekä sosiaali- ja terveysministeriö eivät ole tutkineet narkolepsiaan sairastuneita lapsia lainkaan. Lapsilta on vanhempien mukaan otettu vain yksittäisiä verinäytteitä. - Lapsia ei ole tutkittu edelleenkään. THL vain pyörittelee tilastoja, kritisoi yksi vanhemmista Uuden Suomen haastattelussa. - On ollut järkytys huomata, millaista THL:n touhu on. Olemme niin vihaisia, THL vääristelee ja valehtelee, nimettömänä pysyttelevä vanhempi summaa perheiden tuntoja. THL julkisti tänään narkolepsiatyöryhmän väliraportin tulokset. Niiden mukaan sikainfluenssarokotteen saaneilla 4–19-vuotiailla oli 9-kertainen riski sairastua narkolepsiaan kuin rokottamattomilla. THL:n mukaan rokotus myötävaikutti Suomessa narkolepsiatapausten määrän kasvuun todennäköisimmin yhdessä jonkun muun tekijän kanssa. - Onhan tämä jonkunnäköinen myöntyminen, mutta asia on edelleen kesken, vanhempien edustaja kommentoi. Sosiaali- ja terveysministeriö jatkaa tapaamisia vanhempien kanssa. STM on luvannut perustaa erillisen työryhmän tutkimaan lapsia. Vanhemmilla ei ole tietoa, saavatko he korvauksia narkolepsiatapauksista. - Vastuukysymys on meille keskeinen, vanhempien edustaja korostaa.


text: Edit: Korjattu kirjoitusvirheitä ja lisätty oikeaan sivupalkkiin Radiosoitin, josta voi kuunnella kirjallisia ohjelmia mm. Nadjan huoneessa vieraillutta Kaarina Valoaaltoa, Nooakan parkin kapteenia/kapteenskaa. ( Vieritä nuolia oikealle ja alas) Postin kuriiri herätti minut aamulla ja toi paketin, joka sisälsi kymmenen kirjaa.. Hieman synkän näköinen kansi (sateenkaaren värejä ei näy alkuperäisessä kuvassa). Näyttää siltä kuin nainen olisi astumassa ulos vankilasta. Sisältö ei ole yhtä synkkä. Takakannessa lukee: A remarkable creation of a ”woman living on the edge,” A Fool’s Paradise is a powerful, disturbing novel in the great tradition of Jean Rhys and Violette Leduc.” Kirjan ensimmäisessä amerikkalaisessa arvioinnissa naisen sanotaan olevan peräisin kuin Jim Jarmuschin elokuvasta ( kts. alempaa, Viimeisimmät uutiset). En odota suurta myyntimenetystä enkä elokuva-optiota Amerikasta. Kirja ilmestyi sarjassa Coleman Dowell Finnish Literature Series, jossa on aikaisemmin ilmestynyt Rosa Liksomin Dark Paradise. Pieni merkityksetön (?) yhteensattuma, että kummankin kirjan nimessä esiintyy sana ”paratiisi.” Ei kaksi ilman kolmatta, saa nähdä millainen ’paratiisi’ ilmestyy sarjan kolmantena kirjana. Työpäivä meni sekaisin kun en ehtinyt ennen kuriirin tuloa ja sängystä nousemista hahmotella mielessä sitä jaksoa, mikä oli tänään tarkoitus kirjoittaa. Siksi istun nyt nettikoneen ääressä ja bloggaan epätavalliseen aikaan. Eilen istuin Espan penkillä ennen Eino Leino seuran kokousta ja kokeilin miten langaton verkko toimii siellä. Hyvin se toimi. PS. Joku hullu meni polttamaan Porvoon tuomiokirkon. Olisikohan ollut huomionkipeä saatananpalvoja. Julkisuudessa on näytetty liikaa pirun sormimerkkiä viime päivinä ja herätelty tasapainottomien ihmisten sisäisiä piruja. Jotkut eivät osaa erottaa tarua ja totta toisistaan.